Diseinatzean • TaPuntu\nDiseinu grafikoa, martxan\nDiseinu grafikoaz hitz egiten dugunean zerbait arina eta azkar egin daiteken hori datorkigu burura askotan. Zerbait modernoa. Trending koloreak dituena. Googlen sartu eta hainbat adibide oinarri hartuta egin dezakegun zerbait. Hizkiak aldatu eta listo. Denok gara diseinatzaile. Denok erabili ditzakegu diseinurako aplikazio errazak.\nBaina zer gertatzen da diseinu berritzaile bat egiteko asmotan bazabiltza? Bezeroak eskatutako horri, zentzua, norabidea eta norantza eman nahi diozunean?\nPantailako orri txuriari begietara begiratu, arnasa sakon hartu eta zezenari adarretatik helduko bazenio bezala, lehen lerroa egitearen ausardia erakustearekin hasten da prozesua.\nLerroa gorago edo beherago kokatu zenezake, apur bat ezkerretara edo eskuinera bota orrian. Marraren lodieran pentsatu duzu? lodixeago edo meheago jarriz gero, espazioa hobeto zatikatuko dela uste duzu? zein koloretan? gorriak agresibitatea adierazi lezake, arroxak txiklearen biguintasuna, eta urdinak? adeitsuegia agian? Tipografia jostaria jarri nahi duzu? edo serioagoa? industriala edo teknologikoa?\nMamua alde batetik bestera igaro da, hormak gurutzatu ditu, eta segundu batean begirada lausotu zaizu. Eta geratu egin zara. Pentsakor. Kafe bat hartzera zoaz.\nBerriro has zintezke beste lerro batekin, oraingoan hutsunea izan dezakezu kontutan, diseinatzaileon egitekoak zerikusi gehiago baitu espazioaren hutsunearekin lerroaren betetasunarekin baino. Hutsuneak ematen baitio lerro beteari zentzua eta lekua.\nEta berriro azaldu da mamua, sabaia zeharkatu eta zoluraino doa oraingoan, eta geratuarazi egin zaitu. Ez atzera ez aurrera. Leihora zoaz, paisaia ikustera. Beste kafe bat?\nBuruan hainbat ideia azaldu dira bapatean, jolas giroan, eta haien dantza paregabeari so, orri txurian adieraztea erabaki duzu. Nola esan, nola adierazi, buruan dantzan darabilkizuna…?\nEta orduantxe konturatu zara, jolasa agertzen den bakoitzean, mugimendua dagoen bitartean, ez dela mamurik azaltzen. Ekin gogor beraz!\nUnibertso berri batean murgildu zara orduan, astean zehar bururatu zaizkizun ideia guztiek hartu dute zentzua ere, eta aurreko egun hartan ikusitako diseinu haren edertasunarekin lotu zaitu, eta munduko ziklistarik azkarrena bezala errepidean zoaz geratu gabe. Berezia sentitzen zara, barita magikoak ukitu bazintu bezala, ze ona! eta ari zara hutsunearekin jolasean! Sartu zara hutsunearen baitan eta bazoaz barrura eta behera, beheraino, jatorriraino ia. Formak eta koloreak darabilzkizu inguruan dantzan, bat egin duzu lekuarekin, hor zaude, dagokizun lekuan, leku perfektuan, sortzaile batek konektatu dezaken espazio hortan. Geldiezina da, erlojuaren orduek segunduen izaera oihukatzen dute, eta bizitzak amaierarik izango ez balu bezala barrura eta barrura zoaz, gero eta barrurago, zure lekurago, eta orduan… eserlekutik zutitu eta pantailari begiratzen diozu hainbat aldiz, lepoa ezkerretara eta eskubitara okertuaz…\nBapatean ordea, mamuak, parez-pare jarri zaizun horrek, esnatu zaitu. Lauzpabost diseinu eginak izanda ere, agian, eta soilik agian, ez zaude konforme egindakoarekin. Egindako lana gustatzen zaizu noski, baina gustatuko ote zaio bezeroari? diseinu hauek adierazten ote dute hark eskatutakoa? Ulertuko ote du egin dudana? Ba ote du zentzurik?\nEta mamua lagun zaharra izanik, ondoan eseri zaizu, eta biok batera, artxiboaren pdfa egin ondoren emailez bidali diozue bezeroari.\nBezeroari gustatu bazaio, unibertsoko sortzailerik distiratsuena sentituko zara, eta gustatu ez bazaio, elefanteak zapaldutako eltxo txiki bat sentituko zara. Hara diseinatzaileon dantza!\nBaina aldiz, sortutako diseinuaren jatorrira bidaiatu baduzu, hutsunearen izaera ulertzera iritsi bazara, badakizu, besteei gustatu edo ez, egindako lanak, zugan bere lekua izango duela beti, ahalik eta hobekien egindakoa delako.


EH Bairen itaunei erantzun diete UMP, PS eta Forces 64 alderdietako buruek | Politika | Berria\nEH Bairen itaunei erantzun diete UMP, PS eta Forces 64 alderdietako buruek\nAtzo plazaratu zituen erantzunak EH Baik, irakurketarik egin gabe, «bozkatzaileen iritzia ez bideratzeko»\nDaniel Harotzaren eta Xabi Larralde, atzoko agerraldian. BERRIA\n2011ko martxoak 25\nKontseilu Nagusian Alderdi Sozialista, UMP eta Forces 64 alderdien presidente direnei, EH Baik egin lau galderak zehatzak ziren; erantzunak, haatik, ez hainbeste. Nahiz Bai ala Ez hitzekin erantzutea aski izan, luzatu dira hirurak; hitz eta esaldi bakoitza ontsa kalkulatu dituzte, eta batzuetan galderari erantzutea ahantzi dute. Erantzunak plazaratu zituen atzo EH Baik. Haatik, ez zuten haien irakurketa aurkeztu, «bigarren itzuliari begira bozkatzailearen iritzia ez bideratzeko», Xabi Larraldek eta Daniel Harotzarenek zehaztu zutenez.\nSei hilabete barne, Ipar Euskal Herriko etorkizun instituzionalari buruzko eztabaida Pauera eramanen ote duten galdatu, eta Jean Jacques Lasserrek (Forces 64) du argiki eman baietza eta Max Brisson (UMP) ez da aurka agertu. Georges Labazeek (PS) ezagupen instituzionalaren gaiari «esparru legal» bat eman nahi duela erranik, sozialistak gogoetatzen dabiltzan dezentralizazioaren 3. aktari buruzko eztabaidetan parte hartzeko gomita egin dio EH Bairi. 2012an Frantziako Presidentzialetarako bozketetan garaile badira, orduan planteatuko dute lurralde berrantolaketa hau. Orduan, «beste lurralde batzuen gisara, Euskal Herria esperimentazio gune izan daitekeela» zehaztu du. Urte bat barne, ezagupen instituzionalari buruzko kontsulta antolatzeko engaiamendua hartzen duten eskatu, eta inork ez du argiki erantzun, nahiz inork ez duen ezezkoa erran. Lasserrek dio kontsulta aitzin, «zehazkiago definitu beharra» dela instituzioa.\nDepartamenduan euskarak ofizialtasuna baduela adierazteko mozio bat proposatuko ote duten galdatu diete bigarrenik. Brissonen ustez, «sinbolikoa» litzateke baina «egingarria» dela dio. Gehitzen du, egunerokoan, euskararen erabilera garatzea «inperatibo» bat dela, eta Kontseilu Nagusiak «etsenplua eman beharra» duela. Lasserrek «laster» egin daitekeela dio, eta «koofizialtasuna erabat hausnartua edo gogoetatua» izan daitekeela. Brissonen gisa, oroitarazi du euskararen alde Kontseilu Nagusiak egindakoa, gehituz «urrunago» joanen direla, «nahi duten guztiek hizkuntza hau naturalki erabili ahal izan dezaten». Nahiz zehaztu «garrantzi handia» dutela euskararentzat, ez du galderari erantzun Labazeek; EEPk egin lana goraipatu du.\nAHTaz, Kontseilu Nagusiaren eta estatuaren artean den protokoloaren ez izenpetzera engaiatzen ote diren galdatu diete, eta, horrekin batera, ea egitasmo horri zuzenduriko aurrekontua gizarte politikarantz eta enplegu iraunkorrei buruz baliatzea onartzen ote duten. Lasserrek du argiki erantzun baietz, eta berretsi AHT bide berriaren aurka dela. Brissonek eta Labazeek ez dute erantzun. Haatik, Brissonek zehaztu du UMPn ez dagoela iritzi bakarra, eta Labazeek berretsi egin du AHTaren alde direla.\n4. Bake prozesua\nAzkenik, galdetu diete zein iniziatiba hartzeko prest diren Euskal Herriak xede duen bake prozesua laguntzeko eta Frantziak manera baikor batez parte hartzeko. Brissonek eta Lasserrek txalotu dute aro politiko berri hau. Lasserrek argiki dio prozesu horretan «urratsak bi aldeetarik izan behar direla» eta bide berri hau eraikitzeko bere laguntza eskaintzeko prest agertu da: «Diskrezioa behar da, eta ez dut molde publikoan eginen, baina berriz diot: pertsona zintzo guztiekin lan egiteko prest naiz, aro berri hau gauza dadin». Horrez gain, ezker abertzaleko «jendeak eta ordezkariak» entzun behar direla zehaztu du. UMPkoak ere erran du prozesuan parte hartu behar duela Frantziak. Horretarako beharrezko den giro politikoa lortzeko, «hautetsi eta alderdi guztien arteko elkarrizketak azkartu» eta «tresna politikoen egituraketa hobetu» behar direla dio.\nLabazeek, berriz, uste du kantonamendua baino haratago doala auzia, eta Frantziako eta Europako politikari lotua den gaia dela.\nGrenetek dio euskal lurralde elkargorik ez dela sortuko


Herriz Herri - Sara (L) | 2020eko Azaroaren 18a\nDakizuen bezala, abenduarenlehena arte, berriz denakkonfinatuak gira. Gure buruzagiekerran dute, bainan berekere xuxen noiz arte ez dakite.Ostaler, jatetxe, ile-apaintzaileeta bertze komersant ttikieri,makur handia egiten du. Manifestazioguziak ezeztatuakizan dira, elkarte guziendakodiru sartzerik ez, partikulazkieskolendako, zeren aurten ezdute haurren bestarik egitenahalko, orduan haurrak laguntzekoez dute dirurik bilduko.Bertzalde, hilabete huntan,22an eta 29an konfirmazioneahaurrek egin beharra zuten,horiek ere gibelatuak dira, fededunakere ez dira mezaratjoaiten ahal zeren ezeztatuakbaitira. Badira gauza batzukezin konprenituzkoak, zerendistantzia atxikiz, nere iduriko,anitz gauza egiten ahalditaizke.\nMementoan aro ederra dugulaeta, balia dezagun denek diziplinarekin,kasu handia eginez,gure tartean errespetuarekineta ahantzi gabe maskasoinean. Behar bada urte hondarrekojabalduko da eta familianEguberriko bestak egitenahalko ditugu. Beraz denakgoazen goxoki haurridetasunean.


Disko 'eklektiko eta intimoa' aurkeztu dau Maite Larburuk - bizkaie.biz\nDabi Piedra\t2019-03-15 13:08 Musikea\nBakarkako lehenengo lana dau Hezurren azpian.\nOrain dala sei bat urte euskal musikan lekua egin eban Maite Larburuk, Neighbor taldeak lehenengo diskoa atera ebanean. Amsterdamen sortutako proiektu haretan disko bi plazaratu zituan, baina oraingoan bakarka agiri jaku musikari gipuzkoarra. Herbehereetatik etxera bueltauta, barru-barrutik urten deutsan diskoa aurkeztu dau, Hezurren azpian, Gaztelupeko Hotsak diskoetxearen eskutik.\nDistantzia da diskoa, eta Larbururen bizitzea, baldintzatu dituan kontzeptua. Etxetik urrun beti, nomada izan da luzaroan, eta disko barrian distantzia horreek txikitu nahi izan ditu. Horretarako, bere barrura begiratu dau, hazurren azpira, etxeko soinuak topetako. Galdera askoren erantzun ugari dakarz diskoak, Larbururen ustez.\nHarkaitz Canok lagundu deutso kantu batzuetako berbak egiten, gehienak Larburuk berak idatzitakoak badira be. Aspaldiko lagun batek idatziko leukezen berbak dira, idazle batek idatziak, Larbururen arabera.\nBerba horreei jagoken jantzia egitea izan da proiektu honetako beste zeregin nagusia. Errenazimendutik hartu dau kontzeptu hori Larburuk, berak modu xumeagoan egin badau be. Gogoan izan behar da Larburu musikaria dala ikasketaz eta lanbidez, eta biolina joten dauela, besteak beste. Halandabe, sortzeko orduan oso intuitiboa dala onartu dau.\nAmaia Ocerin Loraldiko kidearen esanetan, sailkatzen gatxa da Hezurren azpian. Larburuk berak onartu dau estilo eklektiko eta intimoa landu dauela diskoan. Loraldiak be era horretako sorkuntzea bilatzen dau, proposamen ausartak, desbardinak eta barritzaileak, Ocerinen esanetan. Horregaitik erabagi dabe Larbururi babesa emotea. Hori dala eta, Loraldiaren egitarauaren barruan, kontzertua joko dau Larburuk hilaren 28an, Azkuna Zentroan.\nOraingo honetan, Neighborren taldekide izan eban Josh Cheatham ez dau alboan euki Larburuk, baina bere gitarrea erabili dau kantu batzuetan. Ganera, Cheathamegaz ikasitakoa be agiri da diskoan. Horrezaz gan, Larbururen biolin jole izakerea jasoten dau diskoak. Lehenengo aldiz pasau jat: Maite Larburu biolinistea eta Neighborreko Maite Larburu alkartu dodaz.\nDiskoa sortzeko orduan, beste musikari batzuen laguntzinoa euki dau Larburuk. Izan be, tresna ugari dagoz hamaika kantuetan, Aida Torresen eta Beñat Iturriozen perkusino bitxiak tartean. Carlos Taroncherrek klarinete baxua jo dau. Zuzenekoetan be, laukote formatu horretan igongo dabe oholtzara.\nLagundu deutsien guztiek gonea jantzi dabela dino Larburuk, hau da, bere lekuan jarri eta bere ahotsetik sortu dabe. Txintxua Films etxeak egindako bideoklipean, ganera, era literalean jantzi dabe batzuek gonea. Bideoko abestiaren izenburua, hain zuzen be, Gona da. Ikusi bideoklipa hemen.\nGaztelupeko Hotsak diskoetxeko Ubane Uzinen arabera, argitaratzen daben disko bakotxa eta antolatzen daben kontzertu bakotxa esperientzia bat izatea bilatzen dabe. Maite Larbururen musikan horixe topau dabe, Neighborreko parte zan sasoitik, eta horregaitik egin dabe bat beragaz. Uzinen arabera, Larburu sendabelarra kantu bihurtua da. Harkaitz Canoren esaldi bat erabili dau Larbururen estiloa azaltzeko: Esan ezti edo esan gordin, baina esan dotore.\nHezurren azpian-eko doinuak zuzenean entzuteko aukera ugari egongo dira hurrengo asteetan. Martiaren 22an Bergarako Seminarixoan joko dau, 28an Bilboko Azkuna Zentroan (Loraldiaren barruan). Apirilean, Hernanin izango da, eta maiatzean, Gasteizen.


Egongela edo sala, egungo etxeetan, lasai egoteko, telebista ikusteko, irakurtzeko, eta abarretarako gela da. Mendebaldean ohikoa da gela horretan sofa, aulkiak, mahaiak, apalategia, lanparak, alfonbrak, eta beste altzari izatea. Etxeko aisiaren gela ere bada, non telebista, bideoa, DVDa... eta egun ordenagailua dagoenean.\nEgongela edo sala, egungo etxeetan, lasai egoteko, telebista ikusteko, irakurtzeko, eta abarretarako gela da. Mendebaldean ohikoa da gela horretan sofa, aulkiak, mahaiak, apalategia, lanparak, alfonbrak, eta beste altzari izatea. Etxeko aisiaren gela ere bada, non telebista, bideoa, DVDa... eta egun ordenagailua dagoenean. (eu)


2019ko udal-aurrekontuak, %3 altuagoak, proiektu ugaritan aplikatuko dira - Mondraberri\nTestua eta argazkia: mondraberri.eus / 2018ko abenduak 14, ostirala\nOsoko Bilkurak onartu du Udal-gobernuko taldeen (EAJ-PNV eta PSE) aldeko botoekin, eta oposizioko taldeen (EH Bildu, Baleike eta Irabazi) aurkako bozkekin.\nUdal-aurrekontuak 33.379.340 eurokoak izango dira 2019an, hau da, aurtengoak baino %3'51 altuagoak. Iturbideko aurrekontuei dagokienean, %48'52 jaitsi dira, Arrasateko egoitza 2019ko erdialdean Kabian sartuko baita.\nUdalak azaldu duenez, Aurrekontua finantza administraziorako lan tresna bat da, oinarri duena urtean zehar zein proiektu egin planifikatzeko eta zein lerro estrategiko jorratu behar diren gauzatzeko erabiltzen dena.\n2019ko aurrekontuak, legealdi amaierakoak dira eta "hortaz, legealdi hasieran abiatutako hainbat proiektu estrategiko itxi edo borobiltzeko balioko dute, baina baita ere Udalak dituen lerro estrategikoekin jarraitzeko".\nEgitasmoetako bat Juan Arzamendi Musika Etxearen birgaitzea da, "zeinak 2019ko aurrekontuak jaso beharko du birgaitzearen exekuzioa amaitzeko behar den errekurtso kopurua".\nKulturola egitasmoa aldiz, "ez da 2019 urteko ekitaldian amaituko, baina errekurtsoak bideratu dira eraikin honetako birgaitze lanek izango duten kostua ehuneko garrantzitsu batean estalita lagatzeko".\nBeraz, bi egitasmo horietara diru ugari bideratu dira, eta Udal-gobernuak onartu duenez, beste sail batzuetako proiektuekin "jokaera kontserbadoreagoa" izan duela.\nLegealdialdian gehiago zorpetzea saihestu da: "2019ko ekitaldian Udalaren zorra guztiz kitatuko da, horretarako 316.456,75 euro bideratuz". Ondorioz, legealdi amaieran Udalaren egoera ekonomiko-finantzarioa "ezin hobea" izango da, eta ahalbidetuko du hurrengo legealdiko gobernu taldeak "eskuak libre" izatea.\nGobernu Taldearen hitzetan, "zuhurtasunak aurrekontu errealista eta arrazoizko batzuk" planteatzera eramaten dute.\n2019ko aurrekontua %3'5 igo da 2018koarekin alderatuta, eta egoera nabarmena Foru Fondoaren aurreikuspenetik etorri da.\nPertsonal gastuen igoeraren aurreikuspena nabarmena izan da, %4'36ko igoera. Horrek eragin du Foru Fondotik eratorritako eta 2019ko Udalaren aurrekontuak jasan duen errekurtso igoera pertsonal gastuen kapituluak eta zerbitzuen mantentze kapituluak "irentsi duela".\n2019ko aurrekontuen zati bat, aurten ere, parte-hartzailea izango da. Aurten 250.000 euro bideratu zituen, eta 2019rako ez du igoko, 250.000 eurotan utziz.\nBeste kontu sail batekin 10.000 euro aurreikusi ditu prozesu partehartzaileak egiten jarraitzeko.\n2019ko aurrekontuak herritarren ongizateari dagozkion helburuei "lehentasuna ematen jarraituko du". Horrela, gizarte ongizateko prestazioak mantentzeaz gain, kontu sail orokorrak %2,62 igoera izan du, guztira 2.410.243,33 euroko aurrekontua izanik.\nPrograma batzuk indartu egin dira eta beste batzuk sortu. Esaterako, bazterkeria egoeran dauden umeen identifikatze goiztiarra egiteko programa lehengo urtean 40.000 eurotan indartu bazen, 2019ko aurrekontuetan beste 20.000 eurotan indartu da kontu saila, guztira 280.000 euro bideratuz.\nArrasaten, eguneko zentro bat irekitzea proposatzen da, dependentzia baxua duten pertsonentzat bideratua. Garibai kaleko 1 zenbakian dagoen lokalean kokatzekoa da, Iturbide egoitzaren alboan. Horretarako 25.000 euroko kontu saila egokitu da, proiektuaren idazketa eta exekuzioarekin hastea ahalbideratuko duena.\nDroga-mendekotasunarekin lotutako prebentzio ekintzak medio, 10.000 eurotan indartu da kontu saila (guztira 40.000 €) eta Udal-gobernuak azpimarratu du, "San Juan de Dios ospitalearekin eta herriko ikastetxeekin elkarlanean esparru honetan aurrera eramaten ari den ekimena".\nBestetik, Arrasateko diagnosi bat egiteko lan bat ere abian da Kalexka elkartearekin batera gure herrian drogaren kontsumoen informazioa izan eta, arrisku kontsumoen ikerketa, alegia.\nBestalde Etxez etxeko zerbitzuaren kontu saila 54.000 eurotan handitu da (454.000 € denera) langileen lan baldintzak hobetuko dituen hitzarmena ahalbideratzeko eta esparru honetan zerbitzuak gehitzeko.\nEnpleguaren sailak 1.129.358,50 euroko aurrekontua dauka. Arrasatera ezarpen ekonomiko berriak erakartzeko ekintzak ahalbidetzeko 10.000 euro bideratu dira eta aktibitateak, foroak eta lan azokak gauzatzeko 30.000 euro.\nLehengo urtean Gaztelan izeneko programa jarri zen martxan baina ez zen lortu erakargarria izan eta pertsona kopuru minimoa egotea programa abian jartzeko. Horregatik, 2019ko ekitaldira begira LanBai proiektua jarri nahi da martxan, eta horretarako 106.440 euro bideratu dira.\n"Lanbiderekin eskumen inguruko gatazka medio, ezin denez gazteentzat beka programa argitaratu, beste formatu baten baitan, gazteei lan merkatuan sartzen lagundu ahal izateko Ikasketa amaierako proiektuak eta lanpostuetarako behar den prestakuntzaren inguruan sortutako programa mantentzen da (70.000 €), baita ere enpresa berriak sortzen laguntzekoi fondoa (35.000 euro) edota langabetuen formakuntza gastuetarako laguntza programa (30.000 euro).\nGainera, langabetuak kontratatzeko laguntza 160.250 eurotako errekurtsoak izango ditu. Jarraituko da kolaborazio "publiko-pribatuan" lan egiten, eta Gureak taldeari bideratuta 9.000 euroko laguntza zuzenduko da, Pausoak izeneko programa ahalbideratzeko.\nInbertsioak eta Mugikortasuna:\nInbertsioek erakusten dute zer proiektu "estrategiko" egingo diren legealdian, izan ere, kontu sail gehienak urte anitzekoak izan ohi dira .\nHala, Mugikortasunari lotuta, 100.000 euroko kontu saila bideratu da Erguingo igogailuaren proiektua exekutatzen hasteko, nahiz eta proiektuak bere osotasunean izango duen kostua 1.000.000 eurotik gorakoa den. Auzora igotzeko irisgarritasuna helburu duen proiektua izanik, "estrategikoa da", izan ere ahalbideratuko du "herritarrek autoaren gainetik aukera jasangarriago bat izatea".\nMakatzenako igogailua amaitu ondoren, Erguingo igogailua da Udalak Mugikortasun Planaren baitan exekutatuko duen hurrengo igogailua. Aipatzekoa da gainera 2019ko aurrekontu partehartzaileen prozesuan bozken bitartez bigarren geratu zen proiektua dela.\nEra berean, eta Mugikortasun plan berriaren baitan, bidegorriaren jarraipenak ere garrantzia du eta honenbestez, Araba etorbideko proiektua gauzatzeko 200.000 euroko kontu saila jaso da. "Herriko sarrera nagusietako bat izanik, estrategikotzat jotzen da bidegorria saretu, espaloia handitu eta egun espaloi gainean dauden kotxeen aparkalekuak modu egoki batean bideratzea".\nAurrekontuak badu "100.000 euroko" kontu saila Zigarrolako Gipuzkoako etorbideko espaloien berritze lanak aurrera eramateko. Proiektuak Gipuzkoa etorbidea hartzen du bere osotasunean eta faseka egingo da. Bigarren fasea exekutatu ahal izateko jaso da aipaturiko kontu saila.\nUrbanizatze proiektuei dagokienez 2019ko aurrekontuan jaso dira Udala Goikoa urbanizatzeko proiektua (22.000 euro) eta Hondarribi kalea urbanizatzeko proiektua (48.000 euro).\nGainera Santa Teresa Agerre kaleen atzealdean ezponda egonkortzeko lanak egingo dira segurtasuna areagotzeko helburuarekin (200.000 euro).\nJarraituko da auzoetan haur parkeak hobetzen eta 125.000 euroko kontu saila gorde da Santa Barbaren ur parke bat egiteko. Kaleen asfaltatuak konpontzeko 200.000 euroko kontu saila sortu da.\nOndare publikoa berreskuratze aldera Barrenatxoko teilatua konpontzeko 40.000 euro bideratu dira.\nEuskarari dagokionean, 2017an hasi zen Udala euskara eragileekin batera Kluster Soziolinguistikoaren laguntzarekin hizkuntza aktibazioaren inguruan lanketa bat egiten.\nEuskalgintza soziala eta instituzionala apalaldian murgildua zegoenaren sentsazioa jaso zen eragileekin egindako bileran. Hortik abiatuta, herrietan euskararen erabilera sustatzeko hausnarketa prozesu bat martxan jartzea erabaki zen.\n"Hautsak astindu eta estrukturak aldatzeko beharra ikusirik, modu eraginkor eta aktiboago batean lan egiteko moduak aztertzea egoki ikusi zen eta horretarako beharrezkoa da herri mailan elkarrekin jarduteko moduak aztertzea eta probatzea, lan egiteko modu berriak eraikitzea, gakoak identifikatzea eta metodologia sortzea". Prozesu honetatik eratorritako ekintzei bide emateko 6.000 euroko kontu saila mantentzen da.\nHorrez gain, Kulturolaren proiekturen exekuzioa esleitu eta haren exekuzioa hasiko da 2019ko ekitaldian. Udal euskaltegiak lokal egoki baten eskariari erantzungo dion egoitza berria izango du Euskal Kultura ardatz duten beste eragileekin batera.\n"Barne funtzionamendura begira, barne antolamendu berriaren ebaluazio egin da, bai antolaketa berriaren estrukturan parte hartu duten euskaltegiko bi langileekin baita ere euskara saileko arduradunarekin".\nBalorazioa "positiboa izan da izan ere, euskaltegiko langile profesional eta kualifikatuak lagunduta, sinergiak sortzea ekarri du hainbat esparruetan, emaitza positiboak eta hobekuntza nabarmenak lortuz".\nHalaber, euskal komunikabideak diruz laguntzen jarraituko du Udalak. Goiena prentsa eta telebistarako 165.703 euroko kontu saila bideratu du, eta Arrasate Irratirako beste 30.000 eurokoa. Mondraberri egunkari digitalak 30.000 euroko kontu saila dauka.\nEra berean, Arrasate Euskaldun Dezagun elkartearekin sinatutako hitzarmenari bide emateko 44.345 euroko kontu sail bat gauzatu da, zeinak Jokin Zaitegi beka barne. Euskarako ekintzak gauzatzeko 25.000 euroko kontu sail bat bideratu da, eta euskarazko diru-laguntzak emateko 88.374 euroko kontu saila.\nAipatzekoa da Euskara sailari bideratzen den aurrekontua miloi eurotik gorakoa dela, 1.202.972,32 € alegia.\nBerdintasuna izan da igoera nabarmena izan duen kapitulua, %28'82koa. "Kontu sailen izenak gaurkotu beharra zegoen, emakumearen ordez berdintasuna kontzeptu bezala erabiliaz, izan ere, berdintasun politikak gizarte osoarentzat diseinatzen dira eta ez emakumeentzat soilik".\nZehar-lerrozkotasunaren logikaren baitan "berdintasuna bultzatzeko gizartean pentsatzea ezinbestekoa da, helburua izanik gizartea estrukturalki eraldatzea eta aukera berdintasuna bermatzea".\nOsoko Bilkurak 2018ko ekainaren 5ean onartu zuen mozio bat zeinak eskatzen zuen Udaleko sail guztietan berdintasun politiken inguruko formazio saioak egiteko errekurtsoak zuzenduko zirela. Berdintasun Sailean kontu sail espezifikoa sortu da beste sail estrategikoekin zehar-lerrozkotasuna lantzeko eta aipaturiko formazioa eskaintzeko helburuarekin. Berau jorratzeko 20.000 euro zuzendu dira.\n2006an Udalak Emakumeen aurkako indarkeriari aurre egiteko Plana onartu zuen, eta hasierako apustua 2006-2010 plangintza izatea erabaki bazen ere, 2013ra arte luzatzea erabaki zen 2012an.\nUrte guzti hauetan Arrasateko Berdintasun Sailetik aipatutako planean jasotako helburu zein jarduera asko burutu badira ere, planaren ebaluazio eta dagokion jarraipena egiteko beharrean aurkitzen zen Udala eta lan hori 2018 urtean gauzatu da.\nHorregatik indarkeria matxistaren kontrako bigarren plana egikaritzeko eta 2019 urterako plan operatiboa martxan jartzeko 75.000 eurotako kontu sail berri bat sortu da.\nIkastetxeetan indarkeria matxistaren identifikatze goiztiarra eta ekiditeko proiektuak partida propioa izango du 2019an. "Proiektu iraunkorra da, ikastetxeetan oso balorazio positiboa duena eta guztiz beharrezkoa kontsideratzen dena". Egitasmo honetarako 20.000 euroko kontu saila jaso da.\nArriskuan dauden emakumeei laguntzeko programaren kontu sailaren bitartez finantzatzen dira indarkeriari aurre egiten dioten emakumeei zuzendutako talde-terapia, Arrasateko emakumeentzako aholkularitza juridikoa, eta urgentziazko egoerei erantzuna emateko zerbitzu puntualak. Kontu sail hau mantentzea "ezinbestekoa" dela erabaki da.\nGainera, 2018ko urriaren 2an osoko bilkuran adostutako adierazpen instituzional batean jasotako eta eremu publikoan berdintasunezko aitortza eta memoria lortzeko egitasmoari bide emateko 3.000 eurotako kontu saila jaso da.\nHorretarako "aditu talde bat eratuko da informazio eta dokumentazio bilketarako; eremu sozial, politiko, kultural, zientzia mundu, ikaskuntza, eta abarretan aitortza merezi duten Arrasaten izan diren emakumeen gainean. Ondoren hautaketa prozesua herritarren parte hartzera zabalduko da".\n2019ko ekitaldian Antoñako hezeguneari jarraipena emango zaio, eta horretarako 40.000 euro bideratzen dira.\nIrudiko lur eremuan, anfibio, landare eta hegazti autoktonoak hazteko gune bat sortzeko proiektua da. Anporretatik doan errekatxoa albotik igarotzen dela baliatuta, zingira edo putzu bat sortu nahi da, 20 eta 30 zentimetro arteko sakonerarekin, espezie autoktonoentzako leku bat sortuz. Proiektuarekin 2018 urtean hasi zen Udala baina 2019ko aurrekontuetan ere isla izango du, izan ere, proiektuaren exekuzioa 2019 urtean egingo da.\nGainera, Etxezarreta basoaren erosketari aurre egiteko bigarren ordainketaren zatia 2018ko aurrekontuen kontura egingo bada ere, "basoaren berreskurapena egiten hasteko 5.000 euroko kontu sail berri bat sortu da".\nMerkataritza, Turismoa eta Teknologia berriak:\nTurismo Plana martxan da eta bertatik eratorritako linea bat garatzeko kontu saila indartu da. Horrela, Turismo kooperatiboaren ardatza jorratzeko errekurtsoak 10.000 eurokoak izatetik 20.000 eurotara egokitu dira, "ikusi delako Arrasatek baduela esparru horretan egiteko ibilbide zabala".\nEra berean teknologia berrien kontu saila mantendu egiten da 15.000 eurorekin, eta 26.000 euroko kontu saila egokitzen da turismo aktibitateak egiteko.\nJarraituko da "herriko baserritarrei laguntzen", eta egitasmo erakargarriak antolatzen herritarrek herrian bertan kontsumitu dezaten. Merkataritza eta nekazaritza ekintzak egiteko 13.000 eurotako kontu sail bat jasotzen da, eta komertzio aktibitateak gauzatzeko 11.700 euroko kontu saila.\nIbai-Arterekin elkarlanean, sinatzen den hitzarmenaz baliaturik herriko merkatariek herrian ere ekintzak egin ditzaten ahalbidetzeko 31.000 euroko aurrekontua jaso da.\nAlde zaharreko plan berezia aldatzeko prozesuari ekiteko 20.000 eurotako kontu saila jaso da. "Orain dela 18 urte aldatu gabe dagoen eta komertzioan zuzenean eragiten duena plana da alde zaharreko plan berezia".\nArrasateko herritarrek herrian erosi dezaten eta herria girotu eta berau txukun mantentzeko kontu sailak ere aipatzen dira, "ulertzen baita herri atseginak laguntzen duela ere komertzioa". Ildo honetatik, erabaki dira Gabonetako argiak jartzeko kontu saila 26.000 eurokoa izatea, Gabonetako izotz pista jartzea (26.000 euro), lorategien mantentzerako kontu saila indartzea 27.000 eurotan (guztira 35.000 euro), baita fatxadak garbitzeko kontu saila ere. Azken hau 10.000 eurotan hazi da, guztira 30.000 bideratuz.\n"Kirolari garrantzia eman zaio legealdi honetan", Udalak adierazi duenez.\nMusakola kiroldegia orain dela 40 urte estreinatu zen, eta zaharberritzea beharrezkoa du. 2019ko aurrekontuetan kontu sail bat erabaki da, 40.000 eurokoa, proiektu definitiboaren idazketa ahalbideratzeko.\nMusakolako gimnasioko aholkularirako, SOAF zerbitzurako eta Musakolako gimnasioko aholkularirako partida bat sortu da 137.050 eurotakoa.\nKirolaren plan estrategikoa 2019 ko aurrekontuetan lekua dauka, 10.000 euroko kontu sail bat sortu baita ekintzak abian jartzeko.\nBestalde, 2018 urtean egin dira Iturripeko lurraren berriztatzea eta Mojategiko belar artifizialaren aldaketa. "Horregatik kirol saileko inbertsioak 150.000 euroko kontu saila izango dute 2019ko aurrekontuetan".\nGazteria eta Hezkuntza:\n2018 urtean gazteei lotuta Erasmus + proiektua abiarazi da eta jarraipen bat izango du proiektu honek 2019an, Arrasateko gazteak kanpora eta kanpokoak bertara etor daitezen sustatu eta laguntzeko. Horretarako 10.000 euroko partida bat bideratu da.\nBestalde, gazteen emantzipaziorako, alokairuetan Udalak eskaintzen dituen diru laguntzen kontu saila 60.000 eurotan mantenduko da, "ahalik eta gazte gehien izan daitezen laguntza horien onuradun". Bestalde, 2019an Txikitxokoaren funtzionamendura 36.600 euro bideratuko dira.\nHezkuntzan eragitea garrantzitsua izanik, eraikinetan inbertsioak egiteko diru kopurua mantendu egin da, 100.000 eurotako izanik azken kopurua. Gainera, Eibarko hizkuntza eskolako gela desplazatuak Arrasatera ekartzea lortu da EPA eskolan kokatuko delarik probisionalki. EPAren gastuetarako bideratzen den kontu saila 28.000 eurokoa da.\nBestalde, haurren parte hartzea ahalbideratzen duen "umeen kontseilua" egitasmoarekin jarraituko du Udalak, eta 22.500 euroko kontu sail bat bideratu du.\nLegealdiko "izar proiektuak", Kulturola eta Juan Arzamendi Musika Etxea eraikinak kontuan hartzen dituenak, protagonista izaten jarraitzen dute 2019ko aurrekontuetan. 500.000 euroko kontu sail bat zuzendu da Kulturola proiektura, hau da, Zerrajerako Erlojuaren Eraikinaren birgaitze lanetara, eta 1.080.000 euro Juan Arzamendi Musika Etxea egiteko proiektura.\nKultura eta musikari egoitza propio eta txukunak emateko asmoarekin "eskualdean ere erreferente kultural izango den" proiektua gauzatzen hasia da 2018 urtean eta obrak "bi urte luzez" iraungo dute oraindik.\nHalaber, Amaia Antzokia ere berritzeko "premia duela ikusita" 50.000 euroko kontu sail bat bideratu da, bertan egin beharreko hainbat proiektu exekutatzeko.\nEra berean, Arrasateko Danborradaren eskari historikoari erantzuna emateko 15.000 eurotako kontu sail bat sortu da, Danborradako abestiekin disko bat grabatzeko. Gainera, "danborrada herrikoi bat sortzea da ideia, bertako elkarteen doinuak bilduko dituena eta Arrasateko abestiekin osatutako bilduma izango da, kultura herrikoia indartuko duena alegia".\nMural margoketarako 6.000 euroko kontu sail bat sortu da, muralak margotzearen egitasmoekin jarraitu ahal izateko herriko artisten bidez bertako kaleak biziberritzen.\nGainera kultur ekintzetarako 350.000 euroko kontu saila mantentzen da, baita ere herriko jaiak ospatzeko bideratzen den 318.000 euroko kontu saila ere.\nHerritarren segurtasuna garrantzitsua izanik, 2017an hasitako bi egitasmo nabarmendu ditu Udal-gobernuak: trafikoko radarrak eta Lanako biribilgunea egitea.\nRadarren inguruko "balorazio positiboa" eginda, 2019ko aurrekontuei begira, asmoarekin jarraitzea erabaki du Udal-gobernuak, eta zinemometroa alokatzeko 72.600 euro zuzenduko ditu.\nUdal-langileen gastuak: 11.508.648'77 €\nUdalak ondasun eta zerbitzu arruntak erostea: 11.277.595 €\nMaileguen interesak: 500 €\nTransferentzia arruntak: 4.891.397'45 €\nKreditu globala eta ustekabeak: 325.000 €\nInbertsioak: 4.070.951 €\nKapital transferentziak: 807.092'53 €\nFinantza aktiboen aldaketa: 180.000 €\nFinantza pasiboen aldaketa: 318.150'97 €\nZuzeneko zergak: 7.308.100 €\nZeharkako zergak: 601.001 €\nTasak eta prezioak: 7.342.000 €\nTransferentzia arruntak: 16.631.107 €\nOndareko diru-sarrerak: 188.400 €\nInbertsioak inorentzea: 875.100 €\nKapital transferentziak: 77.500 €\nFinantza aktiboen aldaketa: 90.000 €\nFinantza pasiboen aldaketa: 266.127'72 €


SUNY COBLESKILL SARRERA BALDINTZAK - SAT / ACT PREP LINEAKO GIDAK ETA AHOLKUAK\nSUNY Cobleskill Sarrera Baldintzak\nZein dira SUNY Cobleskill-en onarpen baldintzak? Unibertsitateko aplikazio batean sartzen diren pieza asko dauden arren, gauza kritiko batzuetan soilik jarri beharko zenuke arreta:\nGida honetan SUNY Cobleskill-en sartzeko eta aplikazio sendoa eraikitzeko behar duzuna azalduko dugu.\nIkastetxearen kokapena: Cobleskill, NY\nEskola hau honela ere ezagutzen da: Cobleskill-eko New Yorkeko State University-ko Nekazaritza eta Teknologia Unibertsitatea\nOnarpen tasa:% 94\nSUNY Cobleskill-en onarpen tasa% 94 da. . 100 eskatzaile bakoitzeko 94 onartzen dira.\nSUNY Cobleskill GPA eskakizunak\nBatez besteko GPA: 3\nThe batez besteko GPA SUNY Cobleskill-en dago 3 .\n3ko GPA batekin, SUNY Cobleskill-ek batez bestekoaz beherako ikasleak onartzen ditu . Ados dago B batez besteko ikasle izatea, A batzuk nahastuta. Hobe litzateke C eta D saihestea, aplikazioen irakurleek zalantzan jar baitezakete unibertsitateko akademikoen estresa maneiatu dezakezun ala ez.\nSUNY Cobleskill-ek adierazi du SAT edo ACT beharrezkoa dela eskatzaile batzuentzat. Honek gauza batzuk esan ditzake:\nBaliteke zure GPA edo klaseen sailkapenaren bidez bakarrik sartzeko aukera izatea.\nIkastetxeko sail zehatzek soilik eskatzen dute SAT edo ACT.\nIkastetxe honetan eta beste batzuetan eskatuz gero, seguruena SAT edo ACT hartzea da. Horrek ahalik eta ikastetxe onenean sartzeko aukera maximizatuko du, batez ere beste ikasle gehienek puntuazioak bidaliko dituztelako.\nSUNY Cobleskill SAT Baldintzak\nThe batez besteko SAT puntuazioa SUNY Cobleskill-en konposatua da 970 1600 SAT eskalan.\nPuntuazio honek SUNY Cobleskill egiten du Arin Lehiakorra SAT proben puntuazioetarako.\nSUNY Cobleskill SAT puntuazioaren analisia (1600 SAT berria)\nSAT percentila berria 25 puntuazioa 870 da, eta 75. percentila SAT puntuazio berria 1070 da. Beste modu batera esanda, a SAT Berrian 870ak batez bestekoaren azpitik kokatzen zaitu, 1070ak batez bestekotik gora eramango zaitu .\nsarean sar al dezakezu?\nMatematika 480 430 530\nIrakurketa + Idazketa 490 440 540\nKonposatua 970 870 1070\nSUNY Cobleskill-ek Score Choice politika du 'Atalik altuena'.\nProbako data guztietan lortu zenuen guztizko zenbatekoa 1000 izan bazen ere, SUNY Cobleskill-ek zure probako data guztietako atalik altuena lortuko du eta ondoren konbinatu zure Superscore-a osatzeko. Zure puntuazio konposatua 1000tik 1400ra igo dezakezu adibide honetan.\nHori garrantzitsua da zure azterketa estrategiarako. Zein proba bidali nahi dituzun aukeratu dezakezu eta SUNY Cobleskill-ek zure Superscore osatzen du SAT nahi beste aldiz har dezakezu eta, ondoren, Superscore altuena ematen dizuten probak bakarrik bidali. Zure aplikazioen irakurleek puntuazio bakarra ikusiko dute.\nHori dela eta, zure SAT puntuazioa 870etik beherakoa bada, biziki gomendatzen dizugu SATerako prestatzea eta berriro hartzea pentsatzea . Puntuazioa igotzeko oso aukera ona duzu eta horrek sartzeko aukerak nabarmen areagotuko ditu.\nSUNY Cobleskill ACT Baldintzak\nSATerako bezala, SUNY Cobleskill-ek ez du ACT ebaketa gogorra izango, baina puntuazio baxua lortuz gero, zure eskaera zakarrontzira botako da.\nThe batez besteko ACT puntuazioa SUNY Cobleskill-en 20. da. Puntuazio honek SUNY Cobleskill-ek lortzen du Ertaina lehiakorra ACT puntuazioetarako.\n25. percentila ACT puntuazioa 17 da, eta 75. percentila ACT puntuazioa 22 da.\nEzin izan dugu ikastetxearen ACT politika zehatza aurkitu, eta horrek ziurrenik superscore hori ez dela esan nahi du. Nolanahi ere, SUNY Cobleskill-era bidaltzeko ACT puntuaziorik onena aukeratu dezakezu. Beraz, 17 puntuko ACT puntuazio gomendagarria lortu arte prestatu beharko zenuke.\nSUNY Cobleskill SAT saiakera / ACT idazketa atala hautazkoa dela uste du eta baliteke ez sartzea onarpenen kontuan. Ez duzu ikastetxe honetarako Idazketaz gehiegi kezkatu behar, baina eska dezakezun beste ikastetxe batzuek behar dezakete.\nEz dugu informaziorik aurkitu SUNY Cobleskill-ek SAT irakasgaien probak eskatzen dituela eta, beraz seguruenik ez . Eskaera egin baino gutxienez 6 hilabete lehenago, berriro egiaztatu beharko zenuke ziurtatzeko, beraz, proba egiteko denbora nahikoa duzu.\nIkastetxe honek ia sarrera irekiak eskaintzen ditu, hau da, ia ikasle guztiei sarrera eskaintza eskaintzen diete. Seguru egoteko, 870 SAT edo 17 ACT edo handiagoa lortu beharko zenuke . Hori lortzen baduzu, sarrerako klasean lekua nahiko ziurtatuta duzu.\nZein da Cobleskill-eko New Yorkeko State University-ko Nekazaritza eta Teknologia Unibertsitateko Unibertsitatean onartzeko aukera? Puntuazio hauekin onartzeko aukerak:\nzaila al da uclara sartzea?\nIkastetxe guztiek aplikazio bat behar dute oinarrizko baldintzekin - batxilergoko espedientea eta GPA, eskaera orria eta beste oinarrizko informazioa. Ikastetxe askok, goian azaldu dugun moduan, SAT eta ACT puntuazioak ere eskatzen dituzte, baita gomendio gutunak, eskaera saiakerak eta elkarrizketak ere. SUNY Cobleskill-en eskakizun zehatzak estaliko ditugu hemen.\nSaiakera edo adierazpen pertsonala Beharrezkoa da ikasle berri batzuentzat\nSAT edo ACT Batzuentzat beharrezkoa\nFaxa: (518) 255-5333\nSUNY Cobleskill-en interesa baduzu, ziurrenik interesatuko zaizu ikastetxe hauek ere. SUNY Cobleskill-ekiko 3 zailtasunen arabera banatu ditugu 3 kategoriatan.\nIkastetxe hauek SUNY Cobleskill-ek baino SAT puntuazio altuagoak dituzte. SAT puntuazioa hobetzen baduzu, lehiakorra izango zara eskola hauetarako.\nSUNY Cobleskill lehiakidea bazara, ikastetxe hauek antzeko sarrera aukera eskainiko dizute.\nGaur egun SUNY Cobleskill lehiakide bazara, ez duzu arazorik izan behar eskola horietan sartzeko. Une honetan SUNY Cobleskill zure eskura ez badago, baliteke lehiatua izatea eskola hauetarako.\nkutxazainen txekea non lortu\nurte desberdinetako puntuazioak konparatuz\nzer da gpa ona?\n2,5 gpa ona da\ncal state san bernardino onarpen tasa


topic_facet:"Mekanizazioa (Heziketa Zikloa). Erdi maila" topic_facet:"Lanbide Heziketa" topic_facet:"Sistema Elektrikoaren eta Elektronikoaren Muntaia eta Mantentze Lanak (Modulua)" topic_facet:"Mantentze-lan elektromekanikoa (Heziketa Zikloa). Erdi maila" topic_facet:"Sistema Hidraulikoaren eta Pneumatikoaren Muntaia eta Mantentze Lanak (Modulua)" topic_facet:"Industria-robotika (Modulua)"\nProposatutako gaia: Mekanizazioa (Heziketa Zikloa). Erdi maila Proposatutako gaia: Lanbide Heziketa Proposatutako gaia: Sistema Elektrikoaren eta Elektronikoaren Muntaia eta Mantentze Lanak (Modulua) Proposatutako gaia: Mantentze-lan elektromekanikoa (Heziketa Zikloa). Erdi maila Proposatutako gaia: Sistema Hidraulikoaren eta Pneumatikoaren Muntaia eta Mantentze Lanak (Modulua) Proposatutako gaia: Industria-robotika (Modulua)\n1 Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) Lanbide Heziketa 1 Linea Automatizatuen Eroapena eta Mantentze Lanak (Modulua) Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) Sistema Elektrikoaren eta Elektronikoaren Muntaia eta Mantentze Lanak (Modulua) Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


ZUMAIAKO HERRI ESKOLA HH: maiatza 2017\nHH4D MUSIKARIAK (2017-05-26)\nJoan den ostiralean, Ibon, Lierren aita eta Amaia, Maiderren ama, gure gelara etorri ziren saxofoia, sopranoa eta flauta jotzera.\nPartitura eta atrila zer diren erakutsi ziguten eta gainera, jolasean ere ibili ginen: begiak itxiz belarriak adi ipini eta zein tresna jotzen ari ziren asmatuz.\nLasto zati batekin oboearen bokilaren antzeko tresna bat ere egin genuen.\nMusika tresnen garbiketaren garrantziaz ere jardun ziren.\nZENBAT IKASI DUGUN!!!\nPlazer bat izan da zuekin egotea.\nEgilea: ZUMAIAKO HERRI ESKOLA HH ordua: 23:07 iruzkinik ez:\nHH5 LARRAUL (2017-5-19)\nAurten HH 5 urteko haurrekin ikasturte bukaerako irteera Larraulera egin dugu. Eguraldia ez zen izan oso ona, hala ere ondo pasa genuen. Euria hasten zenean eliz ondokoa aterpean gordetzen ginan, atertzen zuenean parkean eta plazan jolasten genuen. Herria oso polita da eta dagoen frontoian ere jolasten ibili ginen. Denok gustura ibili eta gero eskolara itzuli ginen berriro autobusez.\nHH 3 URTEKOAK TREN GELTOKIRA /2017-5-25)\nOstegunean, tren geltokira goiz buelta izan genuen. Izaroren aita, Iñaki, bertako autobus gidaria denez laguntzera etorri zen.\nLuxiokin batera tren geltokiko azalpenak eman zizkigun.\nSorpresa izugarria izan genuen, izan ere, trenera eta autobusera sartzeko aukera izan genuen!!!\nBukaeran, Iñakik autobusa gidatu zuen guri bozina joz. Ondoren hamaiketakoa egin eta eskolara itzuli ginen.\nBikaina eta ahaztezina gure bisita!.\nEsker mila Iñaki eta Luxio!\nEgilea: ZUMAIAKO HERRI ESKOLA HH ordua: 10:48 iruzkinik ez:\nHH4 UDABERRIA (2017-05-11)\nUdaberria dela eta, lore kontuetan aditua den Liberen bisita izan dugu oraingoan. Landare pila ekarri dizkigu eta horrez gain, guk etxetik ekarritako yogur pote batean haziak nola erein erakutsi digu.\nA ze gozamena norbere potoa lurrez betetzea!!!\nGero, hatzarekin zulotxoa egin eta bertan haziak sartu ditugu.\nBukaeran ,gure eskuekin egindako paperezko lore sorta bat oparitu diogu Liberi.\nGure potea etxera eraman degu eta han zaindu beharko dugu. Ea zein lore ateratzen zaigun!!!\nIzugarri ikasi dugu gaur ere .\nMila esker guztiagatik Libe!!!\nEta nola ez.... zuk gela bakoitzari oparitutako landarea ere oso ondo zainduko dugu!!!\nEgilea: ZUMAIAKO HERRI ESKOLA HH ordua: 12:11 iruzkinik ez:\nHH2 TXOKOLATEAREKIN JOLASTEN (2017-05-04)\nGauza polit pila egiten ditugu gure geletan. Oraingoan txokolatea egin dugu. Baina ez gure etxean egiten den bezala, txokolate hautsa mahaira bota digu andereñoak eta ur pixka batekin nahastuz, sekulako txokolatea egin dugu!. Hau gozamena!!!\nEgilea: ZUMAIAKO HERRI ESKOLA HH ordua: 14:22 iruzkinik ez:\nHH4C FISIOTERAPEUTAREN BISITA (2017-05-15)\nDuela egun gutxi, Idoia, gure gelakide den Haizeren ama izan da gure artean. Bera fisioterapeuta da eta bere lanaren berri eman digu. Interez handiz jarraitu dugu azaldutako guztia. Lantokian erabiltzen dituen jantzi bereziak ere erakutsi dizkigu. Garbi geratu zaigu zein garrantzitsua den ondo eseritzea eta gure gorputza zaintzea. Gainera, geuk ere elkarri masajetxo bat ematen ikasi dugu.\nElkarrekin dantzatuz amaiera eman diogu saioari.\nOso interesgarria izan da.\nMila esker zure ekarpenengatik, Idoia!\nEgilea: ZUMAIAKO HERRI ESKOLA HH ordua: 10:30 iruzkinik ez:\nHH4 ZUBIETA (2017-05-12)\nJoan den ostiralean , HH4 mailako haur eta irakasleok Zubietara joan ginen autobusez. Eguraldia lagun genuela egun zoragarria igaro genuen. Iritsi orduko , hamaiketakoa egin eta paseotxo bat emanez Zubietako ingurua ezagutu genuen. Ondoren , bazkaldu eta bapo ibili ginen bertako frontoian, parkean eta dindanetan jolasean.\nEgilea: ZUMAIAKO HERRI ESKOLA HH ordua: 18:07 iruzkinik ez:\nHH3URTE GURE AITONEKIN SOLASEAN (2017-05- 15)\nJoan den asteazken eta ostiralean, gure gelako bi ikasleen aitonak elkarrizketatu genituen, aittitta Juan Mari eta aitxatxa Jexux, hain zuzen ere.\nHamaika kontu eder esan zizkiguten, baita gure ikasleek ere, euren gaztetako bizilekua eta haien bizimodua egungoarekin alderatuz. Solasaldiarekin amaitzeko, Juan Marirekin kantari aritu ginen, eta Jexuxekin, ostera, erromeri txikitxo bat egin genuen, berak ahoko soinua joz eta haurrek jo ta ke dantzatuz.\nEgilea: ZUMAIAKO HERRI ESKOLA HH ordua: 12:58 iruzkinik ez:\nHH 3 urtekoak Aizarnara (2017-5-5\nJoan den ostiralean hiru urtekook, ikasturte bukaerako irteera izan genuen.\nAizarnara joan ginen, egun ederra pasatuz hango toki desberdin eta animaliak ikusiz. Hemen dituzue ateratako argazkiak:\nEgilea: ZUMAIAKO HERRI ESKOLA HH ordua: 11:47 iruzkinik ez:\nHH4 ARGITXO (2017-04-07)\nOporren aurreko azken egunean Argitxoren festa ospatu genuen. Jolastuz, marraztuz eta berak erakutsitako abestiak kantatuz ederki gozatu genuen .\nBerak ekarritako oparia ere izugarri gustatu zitzaigun!!\nZu berriz etorri bitartean guk euskaraz hitz egiten jarraituko dugu!\nEgilea: ZUMAIAKO HERRI ESKOLA HH ordua: 11:21 iruzkinik ez:


Zizak > Ziza jangarriak > Onddoak\nOnddoak (Boletus gr. edulis)\nDeskribapena: Tamaina erdikoak edo handi samarrak izaten dira, hur-formako txapela dute, nabar ilunak edo nabar gorrixkak. Hanka lodiak; zenbaitetan, oso lodiak, eta sare txiki bat dute hankaren goialdean, “erretikulua” esaten zaiona. Himenioa tutuz osatuta dago; hasieran, zuriak dira eta, helduaroan, halako kolore hori-berdekara hartzen dute. Haragia zuria da eta ez da kolorez aldatzen.\nLau onddo espezie dago (Boletus gr. edulis): Boletus aestivalis eta Boletus aereus (udan) eta Boletus edulis eta Boletus pinophilus (udazkenean). Udaberri bukaeran ere fruitua ematen ahal dute.\nNoiz eta non: Pagadi eta hariztietan ekain erdialdetik azaro erdialdera.\nBoletus aestivalis eta Boletus aereus\nUdako espezieak dira ugariagoak hariztietan edo haritz eta pagoek osaturiko baso mistoetan. Espezie mediterraneoagoak dira, eta ekain erdialdera hasten dira agertzen. Bi ugalaldi nagusi izaten dute, bat uztailaren lehen hamabostaldian eta, bestea, irailean. Bero handia eta ekaitz asko egiten dituen udak izaten dira egokienak boletus espezie hauendako.\nBoletus edulis eta Boletus pinophilus\nUdazkeneko espezieak ugariagoak pagadietan. Irail hasieran lehendbiziko euriteekin hasten dira, lehendabizi Ultzamako pagadi altuenetan, eta pixkanaka orokortuz joaten da bailarako behekaldean urrian. Tenperatura fresko eta hezeak behar ditu. Boletus pinophilus espezieak ekainean ere izaten ahal du ugalaldi bat.\nJangarritasuna: jangarri bikaina. Zaleek preziatuak eta estimatuak dira espezie hauek. Gordinik ere jaten ahal da.\nOharrak: Neurri gabe biltzeak eragin negatiboa izaten ari da Nafarroako eskualde batzuetako basoetan; hori dela-eta neurrian biltzea gomendatzen dugu.\nNahasteko arriskua: Bei-onddoak (Boletus gr. luridus).\nPoro gorri eta laranja kolorekoak dituen espeziea, oinean erretikulua duena, eta haragia ebakitzean urdinxka agertzen da.


Muskiztarrek udal-zergak Bizum bidez ordaintzeko aukera izango dute ~ Blog de Petronor\nMuskiztarrek udal-zergak Bizum bidez ordaintzeko aukera izango dute\n7.2.22 Olaia Saralegi No hay comentarios\nMuskizko herritarrek Bizum bidez ordaindu ahal izango dituzte udal-zergak. Hau da, telefono mugikor edo ordenagailu baten bidez ordaindu ahalko dira eta ez da beharrezkoa izango udaletxeko bulegoetara joatea.\nDagoeneko martxan dagoen sistema oso erabilerraza da, eta interesdunek urrats batzuk baino ez dituzte jarraitu behar: Udalaren webgunean (http://www.muskiz.org) sartu eta eskuinaldean agertzen den “nire ordainketa, euskal administrazioaren ordainketa pasabidea”-n klikatu eta sartu. Ondoren, ordainagiri fisikoan dauden datuak eskatu eta jarraitu beharreko urratsak azalduko dira. Azkenik, ordaintzeko aukera hautatu ahal izango da eta bertan Bizum aukeratuz gero, bankutik mezua jasoko da, ordainketaren baimena eskatuz.\nOrdaintzeko modu berri honek orain arte zeuden aukerak osatzen ditu, baina ez ditu ordezkatzen.\nBizum bidez ordanintzeko aukera dute Muskiztarrek.


ekaina 2016 – Irunero\n2016(e)ko ekainak 28 No Responses\nCalzanor fabrikatik irteten dira sanmartzialetan Irungo kaleetan ikus daitezkeen alpargatetako asko Ilara handiak sortu ohi dira Irungo Calzanor lantegiaren atarian, sanmartzialetako egun nagusien aurretik. Urtean zehar produkzio anitza eta esportaziora bideratua egiten baldin badute ere, ekainerako zinta beltz edo gorridun...\nErretiroa hartu duen arren, San Martzial egunean argazkiak ateratzen jarraituko du Martin Goikoetxea “Goiko” argazkilariak Berrogei urte baino gehiago eman ditu Martin Goikoetxea “Goiko”k sanmartzialetan argazkiak ateratzen. Beratarra sortzez, Irungo S...\n2016(e)ko ekainak 27 No Responses\nIrati Icardo eta Ane Unanue lagunak urte berean izango dira kantinera, Alarde Publikoan Kuadrillan kantinera edukitzeak poza eta ilusioa eragiten ditu gehienetan. Lagun taldea pixka bat aztoratu ere egin dezake. Baina urte berean bi edukitzea, batzuentzat, ero...\nSeigarren aldiz aurkeztu dute aurten Nagore Tejedor Davila, Alarde Tradizionaleko Meaka konpainiako Kantinera izateko. Kostata, baina azkenean aspaldiko ametsa bete du. San Martzial egunean aita, lehengusua eta mutil-lagunaren aita izango ditu ondoan. Mutil-la...\n2016(e)ko ekainak 24 No Responses\nBadator belaunaldi aldaketa agintari postuetan Alarde Publikoko parte hartzaileen kopurua handituz doa, pixkanaka. Gero eta gaztetxo gehiago ikus daitezke konpainietako lerroetan. Agintari postuetan, ordea, beteranoak dira nagusi. Erreleboa emateko lanean hasi...\nIñaki Arruabarrenaren lekukoa hartu du aurten Paco Carrillok, Alarde Tradizionaleko Jeneral karguan. Buenos Amigos konpainian desfilatu izan du beti. Soldadu gisa hasieran, eta Alferez, Teniente eta Kapitain postuetan, beranduago. Alardeko Batzordean eta Agin...\n2016(e)ko ekainak 22 No Responses\nEkainaren 25ean izango da San Martzialera igoera Kirol lehiaz aparteko bestelako osagaiak ditu Super Amara-BATek jaietan antolatzen duen San Martzialera igoerak. Festetako ohitura bat gehiago da ia urtero parte hartzen duten atleta askorentzat, baita animatzer...\nEkainaren 25ean izango da Betti Gotti elkarteak proposatzen duen hitzordua Alardeak alde batera utzita, Betti Gotti Euskara Kultur Elkarteak antolatzen duen Herri Bazkaria da Irungo jaietan jende gehien biltzen duen jarduera. Gaur egun, Ficoba erakustazokako h...\n2016(e)ko ekainak 20 No Responses\nHiru kontzertu nagusi antolatu ditu Irungo Udalak sanmartzialetarako Kontzertuen eskaintza izaten da, herrietako jaietako egitarauetan, arreta gehien erakartzen duen puntuetako bat. Denborarekin landu eta zaindu ohi dute udalek. Irunen ohitura den moduan, hiru...\n“Cantinera” izeneko lanak irabazi du 2016ko San Pedro eta San Martzial jaietako kartelen lehiaketa. Amaia Martin Eraso da egilea. 29 urte ditu, eta Arte Ederretako ikasketak egin ondoren, web diseinuan edo 3D animazioan formatzen jarraitu du. Bideojokoen e...


Israelek ez du onartu AEBen su-etenerako proposamena - Mundua - Berria\nJohn Kerryk adierazi du «terminologiaren inguruan» desadostasunak daudela, baina baikor agertu da.\nZazpi eguneko menia bat proposatu du Etxe Zuriak, eta epe horretan negoziazioak hastea\nGazako herritar bat, Israelek suntsitutako eraikin baten hondakinei begira, Khan Yunis hirian. MOHAMMED SABER / EFE\nBi egun hauetan indartu egin dira Gazan aurki su-eten bat ezar zitekeela zioten zurrumurruak, eta elkarrizketetan aritu diren agintariek mezu baikorrak egin dituzte. Oraingoz, ordea, ez da meniarik ailegatuko Gazara, Israelek baztertu egin baitu AEBek egindako proposamena. Gehienez, hamabi orduz erasoak gelditzea onartu du Benjamin Netanyahu Israelgo lehen ministroak, John Kerry AEBetako Estatu idazkariak jakinarazi duenez. Dena den, menia luzeago bat lortzeko baikor agertu da Kerry, eta erran du desadostasunak proposamenaren «terminologiaren inguruan» daudela nagusiki. Bitartean, bertze egun batez Israelek atsedenik gabe jarraitu du Gaza bonbardatzen, eta hildako palestinarrak 850etik goiti dira jada.\nKerryk Kairon aurkeztu du Israeli eta Hamasi egindako proposamena, Sameh Xukri Egiptoko Atzerri ministroarekin eta Ban Ki-moon NBE Nazio Batuen Erakundeko idazkari nagusiarekin batera. Aurkeztutako planaren arabera, igandetik aitzinera zazpi eguneko su-eten bat hasi beharko lukete bi aldeek, ramadanaren bukaera ospatzeko Eid al-Fitr bestarekin batera. Baldintzarik gabeko menia humanitario bat litzateke hori, eta egun horietan hasiko lirateke sakoneko gaiei buruzko negoziazioak: Gazako blokeoa, preso palestinarrak, suzirien jaurtiketak...\nKerryk agerraldia egin aitzinetik jakinarazi zuten Israelgo hedabideek herrialde horretako segurtasun kabineteak proposamenari ezetz erantzun ziola. Filtratutakoaren arabera, Israelek soldaduak Gazan mantendu nahi ditu aldi baterako, eta Mark Regev gobernuko bozeramailea kexatu egin da Khaled Mexal Hamaseko buruzagi historikoak «baldintza gehiegi» paratu dituelakoan. Hamasek behin eta berriz jendaurrean adierazi du Gazaren aurkako blokeoa kentzea eta ekainetik atxilotutako 1.200 palestinar inguruak askatzea direla bere baldintza nagusiak. Alderdi islamistak atzo ez zion erantzun ofizialik eman Kerryren proposamenari. Mexal Qatarreko eta Turkiako ordezkariekin elkartu zen atzo —AEBek «erakunde terrorista» izendatuta daukate Hamas, eta bi herrialde horiek erabili dituzte harremanetan paratzeko—. Israelgo hedabideetara filtratutakoaren arabera, Kerryk hitzeman dio Mexali blokeoa bukatuko dela su-etenerako akordio bat egitean, baina presoen auzia ezin dela baldintzatzat paratu erran dio.\nGainerakoan, egunez egun Israelen erasoek Gazan sortutako heriotza katea luzatzen ari da. Gazako Osasun Ministerioaren arabera, gutxienez 50 herritar hil zituzten atzo, eta bertze behin ospitaleen aurkako erasoak salatu dituzte, Gaza hirian eta Beit Hanunen (iparraldean).\nHain zuzen, hiri horretan egin zuen Israelek UNRWA Palestinar Iheslarientzako Laguntza eta Lan Bulegoaren eskola baten aurkako erasoa, herenegun —gutxienez hamazazpi lagun hil zituen—. Chris Gunness UNRWAko bozeramaileak salatu du atzo eskola horretara itzultzen saiatu zirela erasoaren ondorioak aztertzeko, baina berriz ere tirokatu zituztelako ezin izan zirela hurbildu.\nUnicef Nazio Batuen Haurren Laguntzarako Funtsaren arabera, gutxienez 192 dira Israelek uztailaren 8tik —Hegi Babesgarria operazioa hasi zuenetik— Gazan hil dituen adingabeak. Palestinako Aginte Nazionalak Israel Nazioarteko Justizia Auzitegian salatuko du «gerra krimenak» egotzita, Gilles Devers Frantziako abokatuak jakinarazi duenez.\nLurreko inbasioa hasi zuenetik —hilaren 17an—, Israelgo armadak egunero galdu ditu soldaduak borroketan. Atzo bertze bi heriotzen berri eman zuen. Al-Qassam brigaden (Hamasen adar armatua) arabera, ordea, hamar soldadu hil zituzten atzo Beit Hanun inguruan. Tel Aviven datuen arabera, 38 dira guztira hildako israeldarrak: 35 militar eta hiru zibil. Hamasek joan den astean ustez bahitutako soldadua hiltzat jo du armadak.\nEgun odoltsua Zisjordanian\nZisjordanian, berriz, atzo pairatu zuten Gazako erasoaldiaren eraginik bortitzena. Ramadanaren azken ortzirala zen —ortzirala da asteko egun santua musulmanentzat—, eta horregatik protesta jendetsuak deituta zeuden Gazako erasoaldiaren aurka. Beit Ummar herrian —hegoaldean, Hebrondik 11 kilometrora—, Israelgo armadak 30, 35 eta 47 urteko hiru palestinar hil zituen manifestazio baten aurka suzko armekin tiro egin ondoren. Manifestazioa antolatu zuen Palestina Elkartasuna Mugimenduak eman du erasoaren berri. Huwwara herrian —iparraldean, Nablusdik sei kilometrora—, berriz, bertze hiru manifestari hil zituzten tiroz —bi 18 urtekoak eta bertzea 22koa—, Maan agentziaren arabera. Soldaduez gain, kolonoek ere manifestariei tiro egin zietela bildu du hedabide horrek. Al-Arrubeko errefuxiatu eremuan 32 urteko palestinar bat hil zuen soldadu batek. Atzokoak kontatuta, hiru egun hauetan bederatzi palestinar hil dituzte Zisjordanian. Aspaldiko egunik odoltsuenak izan dira lurralde horretan.


Escrito el 15 de Enero de 2019 en vasco con un tamaño de 3,26 KB\nPERTSIARREN MANIFESTUA (1814-04-12)KOKAPENA\nTestu hau lehenengo mailako iturria da, gertakarien garaikoa baita. Formaren aldetik juridikoa den eta edukiaren aldetik politikoa den gutun bat da. Cadizeko gorteetan parte hartu zuten 69 diputatu absolutistek idatzi zuten 1814ko apirilaren 12an Madrilen. Independentzia gerra amaitzerakoan, Fernando VII.A Espainiara bueltatu zen Frantziatik eta aipatutako diputatuek Pertsiarren Manifestua eman zioten. Gutuna Fernando VII.-ari zuzenduta zegoen, baina dokumentu publikoa da. Testuaren helburua Fernando VII.-ari eskatzea monarkia absolutua berrezartzea eta egin ziren lege liberalak indargabetzea izan zen.\nTestu hau hiru paragrafotan banatuta dago:\nLehenengo paragrafoan, aurkezpena egiten du, Pertsia inperioko ohitura bat azaltzen du, hau da, erregea hiltzerakoan, bost egunen zehar ez zeuden legerik ondorengoarekiko leialagoak izateko, hau da, anarkia baten antzekoa eta Fernando VII-ren sei urteko gatibutasunarekin konparatzen du. Valençayko itunaren ondorioz, tronura itzuli dela eta horregatik, haien poztasuna adierazten dute.\nHurrengo paragrafoetan absolutismoaren defentsa egiten dute:\nBigarren paragrafoan erregearen subiranotasun osoa indarrean jartzea eskatzen dute eta botere absolutuaren beharra justifikatzen dute\nEta hirugarren paragrafoan, diputatu absolutistek eskaera bat egiten diote Fernando VII-ari: Gorteak antzinean bezala egitea eskatzen da, hau da, hiru estamentuetara bueltatu eta ez Cadizeko konstituzioan egin zen bezala (hirurak ganbara berean). Cadizeko gorteen ondorioak; egindako dekretuak eta konstituzioa indargabetzea ere eskatzen da.\nPertsiarren 18. testu iruzkina Pertsiarren manifestua pertsiarren manifestuaren testu iruzkina Testu iruzkina pertsiarren manifestua pertsiarren manifestua iruzkina


Erdiguneko kaleak tarteka trafikorako moztuko dira arratsaldean zehar Emakume birako txirrindulariei paso emateko. — Oñatiko udala\nErdiguneko kaleak tarteka trafikorako moztuko dira arratsaldean zehar Emakume birako txirrindulariei paso emateko.\nUnibertsitate etorbidea 3etarako itxiko da, errotondatik Aker taberna pareraino.\n15:30etik aurrera berriz, Bakardadeko ama kalea, Santa Marina plaza eta Euskadi Etorbidea ere itxi egingo dira, txirrindulariek herri gunean egingo duten ibilbide neutralizatua kale horietatik bideratuko baita.\nLasterketaren irteera neutralizatua izango da, arratsaldeko 4ak 10 gutxitan Unibertsitate Etorbidetik abiatuta eta herriko kaleetatik lehen zirkuitu txikia osatuta, 0 kilometroa eta lasterketaren benetako hasiera, Otadui zuhaiztian izango da arratsaldeko 4etan.\nBaina txirrindulariak Oñatitik beste hiru alditan pasako dira: Arratsaldeko 5ak laurden gutxi inguruan, 5.30ak aurretxoan eta amaieran, 7ak laurden gutxi baino lehentxeago. Hiru tarte horietan ere, errepidea eta erdiguneko kaleak trafikorako itxi egingo dira. Helmuga, Unibertsitate Etorbidean bertan, Parrokia aurrealdean egongo da.\nBaina Emakume Bira badatorrela goizean goizetik antzematen da inguruko aparkalekuetan. Mondragon Unibertsitateko aparkalekua, Aita Mortara kalekoa eta Olaitturri, lasterketako autoentzat gorde baita. La Caixa aurrealdeko taxi geltoki eta zamaketa lanetarako aparkalekuak ere, erreserbatuta daude. Kale zaharrean berriz, Kurtzetxoko ermitatik Kanpantxoraino ere, aparkatzea debekatu dago, txirrindulariak, Kasablankatik barrena etorriko baitira.\nEta goi mailako txirrindaritza zita honekin bat eginez, Txirrinka taldeak gosari sorpresa eskaini die gaur goizean lanera eta eskolara bizikletan edo oinez joan direnei.


2003-11-23 Barrikadetarako bidaia | Alvaro Rabelli\nPatxi Zubizarreta idazle ordiziarra helduentzako literaturara itzuli da Barrikadak izeneko lanaren eskutik. Narrazio liburu honi esker, 2002. urteko Ignacio Aldecoa ipuin-lehiaketa irabazi zuen.\nBarrikadak bost kontakizunez osatutako obra da. Hasieran zein bere bidetik garatzen badira ere, irakurketan aurrera egin ahala, istorioak elkarrekin harilkatuz joaten dira apurka-apurka, maisuki harilkatu ere.\nBost kontakizunetako narrazioaren haria eta gune nagusia trena dugu, Vigotik Hendaiaraino doan espresoa, zehazkiago esanda. Kanpoan, 80.aren hamarkadako inguru gatazkatsua ageriko zaigu, eta aurrean, Gabonetako giroa.\nEz dira, baina, gatazka politikoaz bakarrik diharduten kontakizunak, gatazkaren barrikadak hortxe dauden arren. Bost kontakizun horien ardatz nagusiak, bost pertsona dira, bost bizipen, bakoitza bere nahiekin, beldurrekin eta itxaropenekin, denak bakardade ikaragarrian bizi baitira.\nPertsonaia hauek suzko barrikadei ez ezik, nagusiki beren baitakoak diren muga eta barrikadei ere aurre egin beharko diete narrazioan zehar. Barrikada hauen bitartez, deserrotzea, bakardadea, ihesa, beldurra eta egonezina islatuko zaizkigu, besteak beste.\nHorrela, sentipen horiek guztiek bultzatuta, eta tankera askotako arrazoiak medio, Barrikadak liburu honetako bost pertsonaiek trenean bat egingo dute. Trenak eramango ditu elkarrekin Ordiziako geltokian gauzatuko den itzulezinezko egoera bateraino. Horren zain dauden bost pertsonaiak, horrexen beldurra bizi izan baitira aspalditik.\nPertsonaiek euren artean antagonikoak direla ematen dute, eta kontaketa osoan ez dute benetan inoiz elkarren berririk izango. Gehienez, elkarren susmoa izango dute. Horra hor, barrikada nagusia, elkarrengandik bereizi eta isolatzen dituena.\nBakarrik bosgarren pertsonaiak bistaratuko digu eszena osoa, etxe zulotik, bere begietan harrapaturiko irudi bakar baten bitartez. Amaierako unea da, unerik larriena, zalantzarik gabe, barrikadek beren horretan dirauten seinale.


Igandeko filma: "Retrato de una mujer en llamas" - Legorretako Udala\nIgandeko filma: "Retrato de una mujer en llamas"\n2020 Abenduak 08\nIgandean, abenduaren 13an, honako filma eskainiko da: "Retrato de una mujer en llamas". Saioa, 18:00etan hasiko da eta izen-ematea Balentin kioskoan edota kultur etxean (943085050/kultura.legorreta @ euskalnet.net) egin daiteke.\nSinopsia: Frantzia, 1770. Mariannek (Noémie Merlantek) , margolari batek, Héloïse (Adèle Haenel), komentua utzi berri duen neska gaztearen ezkontza-erretratua egiteko enkargua jasoko du. Héloïsek, ez du pintatua izan nahi, ez du maitasunik gabeko ezkontzarik nahi. Beraz, Mariannek bere konpainiako dama dela erakutsi beharko du, eta ezkutuan eta zeharka begiratu beharko dio, aurpegia estaltzen dion beloan zehar. Bitarte horretan sortuko den Marianneren eta Héloïseren arteko maitasun istorioa kontatzen da.\n2019: Urrezko Globoak: ingelesez besteko film onenaren sarirako izendatua.\n2019: Cannesko jaialdia: gidoi onena (Céline Sciamma).\n2019: BAFTA sariak: ingelesez besteko film onenaren sarirako izendatua.\n2019: Europako Zinemaren Sariak: gidoi onena. 3 izendapen jaso zituen.\n2019: New Yorkeko Kritikarien Zirkulua: argazkirik onena.\n2019: National Board of Review (NBR): urteko atzerriko film onena.\nIndarkeria matxistari aurre egiteko prozesua abiat...\nIgandeko filma: "Tres anuncios en las afueras"


Euskadik kanpoko bokazioa duten 5.000 enpresa ditu - Ekonomiaren KZ\nEuskadik kanpoko bokazioa duten 5.000 enpresa ditu\n2021-11-11 Libe García Kandina\nEuskal ekonomiak duela hamarkada batzuetatik begiratzen dio munduari, baina oraindik badu hazteko tartea. Iazko geldialdiaren ostean, Mundura Begira jardunaldiek Spriren enpresak eta kanpoko sareko agenteak bildu zituzten atzo Bilbon, pandemiaren osteko munduko garapen ekonomikoaren gakoak azaltzeko.\nEkitaldiaren hasieran, Ekonomiaren Garapen, Jasangarritasun eta Ingurumeneko sailburuak, Arantxa Tapiak, Euskadiren kanpo-irekiera azpimarratu zuen. Sailburuak azpimarratu duenez, munduan 5.000 enpresa esportatzaile eta ekoizpen-ezarpen baino gehiagorekin, EAEkoa Europako ekonomiarik irekienetako bat da gaur egun, Italia edo Frantzia bezalako herrialdeen gainetik. Baina bere posizionamendua, gainera, oso bideratuta dago balio erantsi handiko produktuetara, eta, beraz, “Erreferente teknologiko bihurtu da, egoitza Euskadin duten lider globalekin”.\nIrteera-abantaila horri esker, euskal enpresak oso ondo kokatuta daude uneko trantsizioei eta muga berriak aztertzeari begira. Asiako merkatua, 2050ean munduko merkataritzaren % 40 izango dena, helburu nagusia da, une honetan euskal produktuen helmugaren % 6,5 baino ez baita.\nIrakurketa horretan adituak, enpresak eta Eusko Jaurlaritza bat etorri ziren atzo, eta Indonesia, Vietnam edo Singapur bezalako herrialdeetan gehiago saltzera animatu zituen konpainiak, Txinako erraldoia ahaztu gabe.\n“Asiara beste era batera begiratu behar da”, esan zuen Ainhoa Ondarzabal Basque Trade & Investment-eko zuzendari nagusiak bere hitzaldian. Ondarzabalek automobilgintza, elektronika, makineria edo ehungintza aipatu zituen sektore estrategiko gisa, eta euskal enpresak planetaren ekialdeko aukerak aztertzera animatu zituen. Kontua da estrategia aldatzea eta Asia produkzioa saltzeko merkatu gisa ikustea, esportazio bidez edo ezarpenen bidez. Azken batean, herrialde horiek eskulan merkeko ingurune gisa kokatzen dituen klixea haustea, herrialde garatuen ondoren esportatzeko.\nDinamika horiek babesteko, Eusko Jaurlaritzak nazioartekotze-plan berri bat jarri du mahai gainean, “Ekaitz baten erdian diseinatua” [covid-ak sortutakoa], hiru trantsizio energetiko, digital eta soziosanitarioak ahalik eta gehien aprobetxatzeko. Batzar Nagusiek iraultza ekarriko dute Internetek ekarri zuen mailan, azpimarratu zuen Ekonomiaren Garapeneko sailburuak.\nTapiak mahai-inguru bat egin zuen, non hiru enpresarik ekonomiaren egungo egoerari eta Asiako merkatuen bilakaerari buruzko beren ikuspuntua azaldu zuten.\nHorietako baten, Francisco Riberas Gestampeko presidentearen iritziz, Asiako merkatua “aukera izugarria da”, baina produktu “lehiakorrekin” joan behar da bertara. Horrela, kontinente horretan Gestampen hornitzaile potentzialak izan daitezkeen euskal enpresak animatu zituen beren estrategiak ondo definitzera. “Asiara joan eta zerbait oparituko diotela uste duena oker dago”, esan zuen Riberasek, eta gaineratu zuen arazo ekonomikorik ez izateko planteamenduak “epe luzekoak eta lasaiagoak” badira arrakasta izateko aukerak oso handiak direla. “Arrisku asko ikusten dizkiot Asiara joateari, baina arrisku gehiago ez joateari”, esan zuen ondorio gisa Estatuko automobilgintzako kide talde handieneko presidenteak.\nEztabaida berean, Haizea Wind enpresako presidenteak, Damaso Quintanak, gogorarazi zuen haize-ekoizpenaren hazteko gaitasuna “izugarria” izango dela datozen urteetan, eta, bere konpainiatik, epe laburrean, Europan hazkundea finkatzea izango dutela helburu, gero Asiara “jauzi” egiteko.\nKontinente horrekin ezin dute “argi eta garbi” lehiatu Europatik ekoizpen-kostuen gaian, “Batetik bostera” bitarteko soldata-diferentziekin. Horregatik, “Kalitatean, ziurtasunean eta entregatzeko epeetan” lehiatzera behartuta daude.\nIñigo Ucin Mondragon Korporazioko presidenteak ere onartu du bere ezarpena garrantzitsua dela (21 lantegi ditu Txinan) “baina ez nahikoa kontinente hori izango denerako”.\nUcinek zehaztu zuenez, euskal kooperatiba taldeak Txinan dituen lantegiek bertan saltzeko produktuak egiten dituzte, eta azpimarratu zuenez, “Jendeak eros dezakeenean egon behar da, eta Asiako herrialde batzuek oraindik ez dute pentsatzen fabrikazio batzuk bere gain hartzea. Leundu egin behar da eboluzioaren arabera “.\n← Kamioilariek greba egingo dute abenduaren 20tik 22ra\nZorrak eta dibisek Ibexaren bilakaera baldintzatzen dute →\nLGSaren igoerak aldi baterako langileei eta gazteei egingo die mesede\n2022-02-14 2022-02-14 Andoni Beitia\nJaurlaritzak 2,3 milioi metro karratuko industria-lurzorua berreskuratuko du\n2022-02-04 Ane Soriano


Langileen eta gizarteko sektore zapalduenen interesen defentsarako oinarrizkoak diren aspektu asko jasotzen ditu Eskubide Sozialen Kartak: etxebizitza duina denontzat, alokairu sozialera zuzendutako etxebizitza parke publiko bat eskainiz bizikidetza unitatearen sarreren %15a gainditu gabe; lan duina izateko eskubidea; langabezia sari mugagabea egoera horrek dirauen bitartean; osasun sistema publiko, unibertsal eta doakoa; kalitatezko zerbitzu sozialen sare publiko eta unibertsala...\nOrain, behin aldarrikapen hauek guztiak planteatuta, hauek defendatzeko garaia dator, borroka eraginkor bat izango duen programa baten bitartez. Horretarako, gorantz joango den mobilizazio egutegi bat landu beharra dago, eremu ezberdinetan ematen ari diren borroka partzialak biltzeko eta bateratzeko. Euskal Herriko Eskubide Sozialen Kartan erakunde eta eragile sozial askok parte hartu dute, eta borroka plan hau aurrera ateratzeko ere beharrezkoa da denen batasuna.\nHorrela egin zen Madrilen martxoaren 22an duintasunaren martxa deitutakoan. 2 milioi langilek hartu zuten parte. Eragile askok beren indarrak elkartu zituzten “ogia, etxebizitza eta lana” lemapean. Mobilizazio hau oso indartsua izan zen eta garbi erakutsi zuen nolako potentziala duen langile klaseak bere indarrak elkartzen baditu.\nZoritxarrez, Euskal Herrian aspaldi honetan ez dugu ikusi maila honetako mobilizaziorik kapitalisten erasoen aurka. Eta hori ez da langileek indarrak elkartzeko gogo faltagatik. Sindikatuetako zuzendaritzek ardura handia dute gaur egun sektore guztietan ematen ari diren borrokak bateratzeko: sektore publikoan osasunean eta hezkuntzan edo sektore pribatuan industrian, eraikuntzan eta zerbitzuetan. Euskal Herriko sindikatuetako zuzendaritzek eragile sindikalak eta ezkertiarrak elkartuko lituzkeen fronte baten sorrera bultzatu beharko lukete, langileen aldarrikapenak defendatzeko eta borroka guztiak elkartzeko. Eskuina garaitzeko eta murrizketa guztiak atzera botatzeko gai izango litzatekeen frontea. Hori da Eskubide Sozialen Kartan onartutako programa defendatzeko modu bakarra.\nIaz, enpresa komiteak eta eragile sozialak bildu zituen plataforma bat sortu zen Araban eta hainbat manifestazio bateratu antolatu zituen. Gasteizko Langabetuen Batzarra mugimendu honetatik sortu zen eta hasieratik bere estrategia nagusia langile klasearen ekintza bateratua izan zen. Helburu honetan, Langabetuen Batzar honek kolektibo sozial, sindikal eta ezkertiarren manifestazio bateratua antolatzea proposatu zuen uztailaren 3rako. Beste hainbat kolektibo eta erakunderen artean hauek eman zioten babesa proposamen honi: KaleratzeakStop Araba, Pensionistas, Afectados por las aportaciones a Eroski y Fagor, Ikasle Sindikatua, Ezker Anitza, Podemos - Ahal Dugu, Alternatiba, Euskal Herria Sozialista aldizkaria, Partido Comunista de Euskadi/EPK, Emakume Langilearen Defentsan, BAT sindikatua, HOAC, S.O.S. Racismo Araba, Ongi Etorri, Deshazkundea Gasteiz… Hirian dauden borroka sakabanatu ugariak bateratzea zen asmoa eta honekin batera Laminaciones Arreguiko langileen borroka babestea, zeinak orain dela bi urte baino gehiagotik ostegunero mobilizatzen ari diren.\nLangile hauen borroka eredugarria da hiriko langile klase guztiarentzat. Beren borroka fabrikako mugetatik haratago doa. Lan erreformaren eta prekarizazioaren aurkako borroka da. Horregatik, garrantzitsua zen hiriko langile guztiek eta eragile sozialek manifestazio honetan parte hartzea. Honegatik guztiatik, gure ustez ELA, LAB eta Sortuko zuzendaritzek akats handia egin dute manifestazio hau ez babesten, kontuan hartuta gainera gatazka honetan beren afiliatuak ere badaudela. Laminaciones Arreguiko borrokak aurrera egiteko beharrezkoa da gatazka arazoekin dauden beste enpresetara zabaltzea (Cegasa, Condesa, Aernnova, Alestis, Sidenor Gerdau, Novacero, Eitb edo Bideberri), eta beste enpresa komiteen eta orokorrean gizarte osoaren babesa bilatzea. Estrategia hau jarraitzen bada, gatazkarik ez litzateke geratuko isolatuta eta borrokan dagoen langile klase osoa inplikatu ahalko litzateke, honen kontzientzia maila eta bere indarrengan duen konfiantza handituz. Modu honetan posible izango litzateke langileen aurkako erasoei eta murrizketei aurre egitea eta PP eta EAJren gobernuak botatzea eta benetako programa sozialista bat defendatuko luketen ezkerreko gobernuez aldatzea.\nUztailaren 3ko manifestazioan 500 pertsona inguru bildu ginen Laminaciones Arreguiko langileen borroka babesteko helburuarekin eta “ogia, etxebizitza, lana eta Eskubide Sozialen Karta” lemapean. Gure ustez aurrera pauso garrantzitsua izan zen borrokak bateratzeko helburuan.\nNoski, badaude baldintzak mobilizazio masiboak eta bateratuak antolatzeko, baina hori lortzeko ardura nagusia sindikatuetako zuzendaritzek dute. Euskal Herriko zatiketa sindikala oso kaltegarria da langileentzat. Oinarrizkoa iruditzen zaigu sindikatuek, kolektibo sozialek eta ezkerreko indarrek lan egitea Ezkerreko Fronte zabal bat sortzeko, EAJ, UPN eta PP garaitzeko Ezkerreko Frontea.\nUztailaren 3ko manifestazio honen bultzatzaile izan zen Gasteizko Langabetuen Batzarretik eskerrak eman nahi dizkiegu ekintza bateratu bat bultzatzeko iniziatiba hau babestu zuten kolektibo guztiei. Jarri genuen helburuetako bat lortzeko pausoa izatea espero dugu: Euskal Herriko sindikatu guztien babesa lortzea.


'Gata sombra' — dantzan.eus\nHemen zaude: Hasiera › Hemeroteka › 'Gata sombra'\nGorputzari buruzko hausnarketa nagusi egin da azken urteotan, eta diziplina artistikoetan barrena hedatzen doa ezinbestean. Dantza egiterakoan, gorputzarekin idazten da nolabait, batez ere praktika testualetik abiatzen den dantza garaikidean. Egungo sorkuntzak erakusten du kristau tradizioan burua eta gorputzaren artean egin ohi den banaketa antzua dela, eta bien ahalmenak bat egiterakoan indartu egiten dela, eta biderka daitekeela bideoaren erabilpenarekin.\nGorputzaren presentzia erabatekoa egiten da Moare taldeak aurkeztu berri duen Gata sombra dantza eta bideo piezan. Baina aurretik begiratutako gorputza da aurkezten zaiguna, ez da begiratua izateko eskaintzen, duen ahalmen guztia kanporatzeko prest dagoen indarra bezala baizik. Indar sotila, autosufizientea, eta ondorioz sobran dago gure ekarpena begirada horretan. Bere gorputzarekin eroso ikusten ditugu, beraz, Idoia Zabaleta, Sara Paniagua eta Leticia Morales, batez ere azken hau, biluztasunak eta gorputzak bat egiten baitute bere kasuan modu probokatzailean. Azken honek agintzen du, «tú, no me mires», pieza osoan esaten den esaldi bakarrean.\nHiru dantzariak katu bilakatzen doaz, animali, norbere gorputzaren itzala. Piezan zehar Artiumeko aretoan proiektatzen doazen bideo eta itzaletan eta gorputz zatien bikoizketarekin jolasten doaz sortzaileak. Eta presentzi bilakatzen doaz, katuaren dotorezia eta duintasunarekin mugitzen dira espazioan, hura bereganatu arte. Ikuslearen begiradaren nagusi egiten dira, eurek agintzen dute horretarako propio sortutako espazio mugikorrean. Lurrean dauden linoleo zatiekin harrapatzen dituzte une batez, konturatzeke, txundituta zeudelako mugitzeko ahalmenik gabe geratu direnak. Karratu baten barruan geratzen da orduan ikuslea, begiraden kaiola batean harrapaturik. Animaliak kanpoan, gizon-emakumeak barruan. Egina dago metamorfosia: ni animalia bilakatu naiz, ez dut zure beharrik ezertarako esanez bezala. Ez dagoela erdibiderik, alegia, edo animalia edo emakumea.


Unibertsitateko Indar Batasuna sortu da - Boltxe\nUnibertsitateko Indar Batasuna sortu da\nLeioako Campusean bildu gara hamarnaka ikasle, UIBren sorreraren berri emateko. Hego Euskal Herriko Campus ezberdinetako ikasleak batu gara, unibertsitate esparruan sufritzen ditugun ezintasun, muga eta zapalkuntza ezberdinei erantzun bateratua antolatzen ari garela azaltzeko.\nUnibertsitateko Indar Batasuna (UIB), ordea, ez da ikasle eragile bat gehiago. Ikasle mugimenduan dinamika askoren parte izan garen ikasleak gara gaur hemen elkartu garenok. Indar ezberdinak batuz, Euskal Herriko Unibertsitate eta Nafarroako Unibertsitate Publikoan langile sektore ezberdinen bizi baldintzak hobetzea da gure hautua eta xedea.\nGaur egungo unibertsitate ereduak, lan poltsa internazionalen arabera funtzionatzen du. Hau da, sistema kapitalista globalizatuaren dinamikari erantzuten dion instituzio bat da, eta horrek hainbat forma hartzen ditu unibertsitatearen baitan eta geografia ezberdinen arabera. Inbertsio enpresa ahalguztidunek eskaintzen dituzten lan kualifikatuak erakusten dira, geografikoki errentagarriak diren jakintza zientifiko eta prestakuntza laborala eskaintzen delarik unibertsitate bakoitzean. Horren hainbat adibide aurki ditzakegu, izan El Correorekin zuzenean lotuta dauden kazetaritza masterrak, edota izan langile ahalik eta kualifikatuenak sortzera bidean Mercedes enpresak Gasteizko Ingenieritza eskolan sortutako ikasgaiak. Adibide horietan argi ikusi dezakegu unibertsitate honetan ikasleok jasotzen dugun edukia edo ikerlariek jorratu behar izaten duten edukia, zuzen-zuzenean enpresa handien interesetara bideratuak egoten direla. Bestetik, ekoizten den edukiaz gain, unibertsitate esparruan lanean dabiltzan eta ikasketa prozesua gauzatzen ari diren ikasleek gero eta baldintza gogorragoetan aritu behar izaten dute. Kasu gordin ugari ditugu gaurko egunean, izan hilabete amaierara iristea zaila duten garbitzaileen baldintzak, izan unibertsitateak exijitzen dien alokairuaren prezioaren ondorioz kafetegiak eta kopistegiak istera behartuta dauden langileak, izan ikasleek ordaindu behar duten diru kopuru guztia ikasketak aurrera atera ahal izateko, edo eta ikerlariek bekak jasotzeko dituzten oztopo guztiak.\nUnibertsitate esparruko egoera oso lazgarria da, eta gure gaitasunak eta bizi baldintzak gero eta gordinagoak bihurtu dira. Horren aurrean, egoerari buelta erdi eman behar diogu, eta unibertsitatean beharrezkoak ikusten ditugun aldaketak egikaritu behar ditugu. Etengabeak dira gure azalean jasaten ditugun erasoaldiak; hala ere, erasoaldi horiek ez ditugu kalte isolatu bezala identifikatu behar, unibertsitate esparruan gehiengoak jasaten duen zapalkuntza moduan baizik. Unibertsitate mailan inongo erabakitze gaitasunik eta botererik ez duen subjektuak jasaten duen zapalkuntza da honakoa, eta horren aurrean gu guztiok batu behar gara. Egunerokotasunean sufritzen ditugun oldarraldi horien guztien aurrean defentsa antolatzea dagokigu. Unibertsitate mailan beharrezko ikusten ditugun aldaketak aurrera eraman behar ditugu, horrela, gure bizi baldintzen gain erabaki ahalmen gutxien dugunon gaitasun politiko, ekonomiko eta sozialak hobetu daitezen.\nEuskal Herriko hainbat unibertsitatetan, ugariak izan dira ikasle prekarizatuenen eta bestelako kapa proletarizatuen aurkako araudi, lege edo baldintza baten aurrean, martxan jarritako borrokak eta aldarrikapenak. Erasoaldi zehatzei erantzun bat emateko antolatu gara behin baino gehiagotan. Horren adibide ditugu Bologna prozesuan Europako inposizio hau geratzeko borrokatzea, garbitzaileek 2017ko urrian beraien lan baldintza kaxkarren aurka grebara irtetea, ikerlariek beka jasotzeko dituzten zailtasunak salatzea, NUPeko euskararen egoera tamalgarriaren aurrean honen aldeko kanpainak gauzatzea, edota iazko martxoak 8an irakasle baten erasoari aurre egiteko talde feministek borroka antolatzea. Hamaika izan dira geure baitan sufritutako latzeriei aurre egiteko asmotan garatu ditugun borrokak.\nUnibertsitateko Indar Batasunaren bidez, unibertsitate esparruan beharrezkoak ikusten diren aldarrikapen eta aldaketa modu bateratuan gauzatuko ditugu. Zapalkuntzak pairatzen ditugun subjektuontzat, hots, unibertsitateetako langile sektore zabalentzat, beharrezkoak zaizkigun baldintzen hobekuntzak gauzatzen joango gara, eta horretarako gu guztion batasuna beharrezkoa izango dugu. Indarrak batuz, gaitasunak biderkatu da gure lema, eta horixe da gure proposamena. Orotariko zapalkuntzak jasaten ditugunon indarrak batuz gero, gure egoera iraultzeko eta gure aldarrikapen eta exijentziak gauzatzeko gaitasun handiagoa izango dugu. Beraz, antolakuntza tresna honen bitartez, gure ikas zein lan baldintzak hobetzera gatoz, modu honetara lortuko baititugo hain beharrezko ditugun garaipenak eta hobekuntzak.\nEz gatoz, ordea, hobekuntzen gorazarre abstraktu bat egitera. UIB unibertsitateko langileon hobekuntza material eta zehatzak erdiesteko jaio da, eta aldarrikapen konkretu batekin gatoz.\nIzan ere, prentsaurreko hau UIBren aurkezpenaz harago, gure lehenengo dinamikaren berri emateko antolatu dugu. Gure iparroratza den ikas baldintzen hobekuntzari jarraiki, EHUko legediaren 12. artikuluko 2. puntua kentzearen aldeko dinamika jarri dugu martxan.\nArgi dago gaur indarrean dagoen ebaluazio arautegiak ikasleen interesak erabat mugatzen dituela. Zehazki ebaluazio arautegiak, ikasleak etorkizuneko lanean beharrezko izango dituen jokamolde eta ohiturak barneratzeko egina dago, hau da, lanaren banaketak exigitzen dituen forma berrietara egokitzeko egina: diziplinamendua, erritmo azkarrak, konpententziak ikasleon artean, nagusiaren behar eta nahiaren arabera zure bizia moldatu beharra une oro. Honek guztiak eragin zuzena du gure egoera animikoan, ikasgai guztietara iritsi ezinak, ikasleon artean dugun konpetitibitateak, azterketak ez gainditzeak… frustaziora eta egonezinera eramaten gaituztelarik zuzen- zuzenean. 12. 2 artikulua eta gure aldarrikapena ere zentzu honetan ulertu behar dugu.\nHorrela dio araudiak:\n12. artikulua – Deialdiari uko egitea.\n2.- Etengabeko ebaluazioaren kasuan, deialdiari uko egin nahi dioten ikasleek kasuan kasuko irakasgaiaren irakaskuntza aldia bukatu baino, gutxienez, hilabete lehenago egin beharko dute eskaria. Eskari hori idatziz aurkeztu beharko zaio irakasgaiaren ardura duen irakasleari.\n12.2 artikulua irakurrita honako ondorioa ateratzen dugu: irakasgaiaren irakaskuntza aldia bukatu baino hilabete lehenago, ikasleriari zail egiten zaigula zehazki ikasgai bakoitzarekin zer eta nola lan egin behar dugun erabakitzea. Eta beraz, hilabete lehenago aukeraketa bat egiteak gure ikasketa prozesua erabat baldintzatzen duela. Honakoa da gure aldarrikapen zehatza: 12. 2 artikulua bertan behera uztea. Etengabeko ebaluazioa hautatuz gero, ikasleok deialdiari uko egiteko aukera izan dezagun kasuan kasuko irakasgaiaren irakaskuntza aldia bukatu arte.\nAldarrikapen hau gauzatu ahal izateko, alde batetik ezinbestekoa ikusten dugu errektoretzaren papera. Jakina baita, errektoretzak horrelako erabaki eta aldaketetan duen eskumen eta erabakimena. Eta beste alde batetik, Gradu Batzordeari arduraz jokatzeko eskatzen diogu, eta aldarrikapen hau aurrera eramateko dituen baliabide guztiak martxan jar ditzan eskatzen diogu. Ikaslerarien behar eta interesetara egokitua egongo den ebaluazio arautegiaren bidean, gaur gaurkoz, aldaketa hau gauzatzea eskatzen dugu, eta aldaketa hau ahalik eta azkarren onar dadin eskatzen dugu.\nGuk bien bitartean, aldarrikapen hau gauzatzera bidean, dinamika bat martxan jarri dugu. Hasteko eta behin, martxoak 12tik aurrera, firma bilketa gauzatzen ari gara EHUko Campus guztietan, errektoretzak jakin dezan ikasleriaren gehiengoaren behar eta nahia dela 12.2 artikulua aldatzea.\nAipatutako guztiagatik, unibertsitateko ikasleei eta orokorrean langile sektore ezberdinei dei egiten diogu dinamika honen parte izan eta ikas baldintzen hobekuntzan pausu bat ematera. Indar batasunaren bidez lortuko dugu ikas eta lan baldintzen hobekuntzak erdiestea. Orain 12.2 artikulua kentzearen alde, honen ondoren pausu handiago eta indartsuagoa.\n12.2 ALDATU, ERABAKIA EDONOIZ!


[Galeria] Literaturaren zuhaitz ardaska gazteak saritu dituzte : Oarsoaldeko Hitza\nAtzo banatu zituzten, 31. aldiz, Oiartzungo Prosa eta Poesia Lehiaketako Sariak; 'Hitzen lihoa' zikloaren azkeneko ekitaldia izan da\nEkitaldiaren ondoren, sarituek, epaimahaikideek, musikariek eta ilustratzaileak familia argazkia atera zuten.\nOrain arte Txerri Egunarekin bat egiten zuen Oiartzungo Prosa eta Poesia Lehiaketako sari banaketak. Aurten, estreinakoz, Xabier Leteren heriotzaren urteurrenean banatu dituzte. Hitzen lihoa ekitaldi zikloa itxi zuten atzo arratsean, Lete bera gogoan edukita, kultur transmisioa ardatz izan duen iniziatibak.\nIoritz Aizpuru Euskara zinegotziak eta Aitziber Arnaiz arlo bereko teknikariak gidatu zuten saioa. Musika berriz Ibargain Musika Eskolako Haizea Lekuona (flauta), Amaia Mitxelena (abeslaria), Oihane Mitxelena (akordeoia) eta Edurne Saizar (pianoa) arduratu ziren. Leteren kanta banarekin, noski, hasi eta bukatu zuten saioa.\nBitartean, sarituak banan-banan igotzen joan ziren udaletxeko pleno aretoko oholtzara, eta beren lanar —edo haren zati bat— irakurtzen zuten. Jokin Mitxelenak narrazio eta poema bakoitza ilustratzen zuen. Tinta gastatzeaz gain, izerdia ere majo bota behar izan zuen.\nLehen Hezkuntzako 3. mailatik 18 urtera arteko ikasleek aurkeztu zituzten lehiaketarako sariak. DBH 3ra arteko irabazleek Urrats liburu dendan gastatzeko bonua jaso zuten, eta koskorrenek, berriz, eskudirua. Gainera, Jokin Mitxelenak egindako ilustrazioa etxera eramateko aukera izan zuten.\nEpaimahaikideak honakoak izan ziren: Pello Añorga Lopez ipuin-kontalari eta idazlea; Sohalge Arbelaitz Kortabarria irakaslea; Izar Azpiroz Iragorri matematikari eta irakaslea; Imanol Irigoien Aranberri poeta eta margolaria; Goiatz Labandibar Arbelaitz kazetari eta idazlea; Aingeru Palomo Zabala irakaslea; Marijo Telletxea Tolosa irakaslea; Intxixu AEK euskaltegia eta Ttur-Ttur Euskaltzaleon Bilgunea. Eurek banatu zituzten sariak, baita Arantza Letek ere, Xabierren arrebak. Txalo artean jaso zuten. Sarituak, berriz, honakoak izan ziren:\nsaila: Aiara Inciarte Cintero eta Mireia Sagarra Martin.\nsaila: June Escano Urdanpilleta eta Maddi Mitxelena Iriondo.\nsaila: Aritz Aparicio Pagadizabal eta Lorea Kortajarena Mugika.\nsaila: Ekhi Astibia Getaria eta Lur Lopez Fraile.\nsaila: Udane Ibarguen Karrera eta Eider Ormaetxea Romero.\nsaila: Lur Gaztelumendi Beristain eta Josu Ibarguren Elosegi.\n3. saila: Lua Gonzalez Capelo eta Araitz Irastorza Urruzola.\n4. saila: Ane Garmendia Irastorza eta Lur Lopez Fraile.\n5. saila: Amaiur Aranburu Gorrotxategi eta Maren Elizetxea Castiñeyra.\n6. saila: Malen Elizasu Manterola eta Leire Ugartemendia Arruabarrena.


Ezinbesteko liburu baten mende laurdena - Sakana - Guaixe.eus\nGuaixe 2018-09-08 09:38\nRafael Carasatorre Vidaurrek Barranca-Burunda liburua aurkeztu zuen duela 25 urte, 1993ko irailaren 2an. Ikerlariak Sakana eta makina artxibategi ibili ondoren ikertutakoa, jasotakoa, aztertutakoa 561 orrialdetan jaso zuen. Sakana ulertzeko ezinbesteko erreferentzia osatu zuen horrela. Carasatorrek liburuan bertan adierazten zuenez, obraren asmoa da “Arakil ibaiak Aizkorbe eta Ziordia artean zeharkatzen duen lurraldea ulertzen laguntzeko oinarriak ematea”. Liburua bera sakandarrei eskaini zien egileak. Inolako laguntzarik gabe argitaratu zuen liburua.\nLiburuaren aurreneko 50 orrialdeetan honakoen berri ematen du: jasotako hizkuntza ekarpenak; erlijioari buruzkoa; Arakil ibarreko despopulatuak; burdina egitea; abeltzaintza, bestelako animaliak eta otsoak harrapatzeko otsaportilloak; bestelako jarduerak; ur-korronteak, baltsak eta iturriak; mugarriak eta mugak eta etxe-izenak. Lana herriz herriko toponimoen zerrendak ixten du.\nLiburuaren zati handiena entziklopedia-hiztegi moduan dago. Han euskarazko hitzekin batera toponimoak eta ibarra osatu zuten despopulatuen berri ematen da. Horietako batzuk oraindik ere gaur egun geografian kokatzea falta da, beraz, landa lana egiteko aukera bada oraindik. Hori baitzen bere asmoa etorkizuneko ikerketarako oinarri izatea.\nCarasatorrek historia testuak argitaratzen segitzen du Testos Historicos Navarros blogean. Nafarroako Artxibo Nagusiko eta zenbait udal artxibotako dokumentazioa ari da argitaratzen. Sarrera asko eta asko Sakanako herriei buruzkoak dira.


IMHk CATIA diseinu softwarea gehituko du bere formazio eskaintzari — IMH\nIMHk CATIA diseinu softwarea gehituko du bere formazio eskaintzari\n2005/10/10 00:00:00 GMT+2\nIMHk CATIA diseinu softwarea gehituko du bere formazio eskaintzari Elgoibarko Makina Erremintaren Institutuak eta CATIA diseinu softwareko banatzaile den ABGAM Segula Technologies enpresak kolaborazio hitzarmena sinatu dute. Honela, uneko diseinu software puntakoenak eskainiko ditu, besteak beste CATIA, UNIGRAPHICS, PROENGINEER eta AUTODESK. https://www.imh.eus/eu/albisteak/imhk-catia-diseinu-softwarea-gehituko-du-bere-formazio-eskaintzari https://www.imh.eus/eu/albisteak/imhk-catia-diseinu-softwarea-gehituko-du-bere-formazio-eskaintzari/@@download/image/1128959861.jpg\nElgoibarko Makina Erremintaren Institutuak eta CATIA diseinu softwareko banatzaile den ABGAM Segula Technologies enpresak kolaborazio hitzarmena sinatu dute. Honela, uneko diseinu software puntakoenak eskainiko ditu, besteak beste CATIA, UNIGRAPHICS, PROENGINEER eta AUTODESK.\nABGAMek Bizkaian duen ordezkaritza eta Elgoibarko Makina Erremintaren Institutaren arteko hitzarmenarekin, IMHk PLM teknologien proiektu industrialak garatzeko integrazioa osatu du (diseinua, prozesuen simulazioa eta kudeaketa produktuaren bizitzaren ziklo guztietan kontrolatu).\nErreminta mota hauek erabiltzen dituzten teknikarientzat kalitatezko formazio aurreratuaren beharra dagoela eta (CAD/CAM/CAE/PLM arlokoak), eta teknologia hauek enpresetan inplantatuz eta ustiatuz ekar dakieken onura dela eta, IMHk, honez gero UNIGRAPHICS, PROENGINEER eta AUTODESK erreminta aurreratuak izanik, azken hau gehitu du bere formazio eskaintzan, CATIA , alegia.\nCATIA softwarearen formazioa ABGAMek ziurtatu eta bermatuko du eta IMHk prestakuntzarako diru laguntzen kudeaketa egingo du. CATIA ri buruzko lehen ikastaroa datorren azaroaren 9an hasiko da.\n1989an fundatua, ABGAMek GAMESAn izan zuen sorrera, bertako behar teknologikoei aurre egiteko. 2002an Segula Technologies talde frantsesean sartu zen. IBM eta Dassault Systems negozio kide izanik, ABGAM espezialista da merkatuko liderrak diren CAD/CAM/CAE/PDM tresnekin eta Ingeniaritza, diseinu, mekanizazio, sistema eta fabrikazio digitalarentzako PLM soluzioak eskaintzen ditu.


«Michael James Adams»: berrikuspenen arteko aldeak - Wikipedia, entziklopedia askea.\n«Michael James Adams»: berrikuspenen arteko aldeak\nMichael James Adams (aldatu)\n11:02, 30 abendua 2014ko berrikusketa\n1.131 bytes added , Duela 5 urte\n10:19, 30 abendua 2014ko berrikusketa (aldatu)\n11:02, 30 abendua 2014ko berrikusketa (aldatu) (desegin)\n[[Sacramento]]n jaioa, Adams Sacramentoko Hiri Unibertsitatean graduatu zen. []ean [[Ameriketako Estatu Batuetako Aire Armada]]n izena eman zuen. Handik bi urtera, []an, [[Ameriketako Estatu Batuetako Hegazkinlarien Intsigniak|pilotu hegalak]] intsignia lortu eta pilotu bilakatu zen [[Texas]]eko [[Aire Armadaren Webb Basea]]n. [[Koreako Gerra]]n borroka-pilotu egon zen. Ondoren, 30 hilabetez [[Louisiana]]n dagoenzegoen [[Aire Armadaren England Basea|Aire Armadaren England Baseko]] [[813. Borroka-Bonbaketari Eskuadroia]]n egon zen, eta gero beste 6 hilabetez [[Frantzia]]n dagoenzegoen [[Chaumont-Semoutiers Aire Basea|Chaumont Aire Basean]] egon zen.\n[]an ingeniaritza aeronautikoan diplomatu zen [[Oklahomako Unibertsitatea]]n. Ondoren, 18 hilabetez [[Massachusetts Institute of Technology]]n astronautika-ikasketak egin eta gero, []an, [[Kalifornia]]n dagoen [[Aire Armadaren Edwards Basea|Aire Armadaren Edwards Baseko]] probatako pilotuentzako eskolarako hautatua izan zen. Bertan pilotu eta ikasle onenaren Honts Saria irabazi zuen. Ondoren, Ikerkuntza Aeroespazialeko Pilotu Eskolara joan zen []ko abenduan ohorezko matrikulekin graduatuz. Michael James Adams, Edwards Baseko lau ikerkuntza aeroespazialeko pilotu hautatuetako bat izan zen [[NASA]]ren bost hilabeteko serieko ilargiratze-saiakuntzetan parte hartzeko [[Glenn L. Martin Company|Martin Company-n]], [[Baltimore]]n, [[Maryland]]en. []eko azaroan Ameriketako Estatu Batuetako Aire Armadaren [[Manned Orbiting Laboratory]] programan astronauta izateko hautatua izan zen. []ko uztailean [[Ameriketako Estatu Batuetako Aire Armada|USAF]] eta [[NASA]]ren baterako [[North American X-15]] programan sartu zen. []ko [[urriaren 6]]an X-15ean egin zuen hegan lehenengo aldiz.\n[[Irudi:Michael Adams X-15 crash site.jpg|thumb|Suhiltzaileak Adamsen X-15aren fuselajea zaintzen.]]\n[]ko [[azaroaren 15]]ean Adamsek 7. aldiz pilotatu zuen X-15, [[X-15 3-65-97 hegaldia|3-65-97 hegaldia]]n. 81 kilometroko altitudera igo zen. Aireontziaren muturra 15 gradu eskuinera desbideratzen ari zen. 70 kilometroko altitudera jaisten ari zenean, aireontziak [[presio aerodinamiko handiena|presio aerodinamikoaren]] areagotze azkarra jasan zuen eta Adamsen aireontzia biraka hasi zen [[Mach zenbakia|Mach 5]]eko abiadura bortitzean. X-15 aireontzia 20 kilometroko altitude ingurura jaisten ari zela Mach 3,93ko abiaduran, bertikalki 15 [[G-indar|g]] (positiboak zein negatiboak) eta albotik 8 g jasaten ari zen, aireontziaren diseinu-mugak gaindituz. Ondorioz, jaurtiketa unetik 10 minutu eta 35 segundura, aireontzia apurtu eta Michael James Adam bertan hil zen.\n[[Ameriketako Estatu Batuetako Aire Armada]]k hilosteko [[Ameriketako Estatu Batuetako Hegazkinlarien Intsigniak|astronauta hegalak]] intsignia eman zion bere azken hegaldiagatik.\n[]an [[NASA]]k bere izena idatzi zuen [[Florida]]ko [[Kennedy zentro espaziala|Kennedy zentro espazialeko]] ''[[Space Mirror Memorial]]'' oroitarrian.